qundao/data-zh-poetry huggingface dataset:
春光好
作者：曹勛
朝代：宋

十年不見春光好，胡人馬齧長安草。
長安草盡人已空，宮館園林迹如掃。
東都西洛暗兵塵，晝引狐狸上黄道。
長淮水淺吳山低，戍邊時巡無已時。
無已時，萋萋草綠胡馬肥。
濠城短小不蔽眼，况復瑣屑游芳菲。
何當仗劍從神武，晴春甲馬爭光輝。
春日有所思
作者：曹勛
朝代：宋

陽春被華旦，草木蒙恩私。
沉沉幽谷蘭，不得同其施。
女蘿託喬松，光彩紛葳蕤。
游塵薄雄風，光景低鬰儀。
巖花落深澗，甘爲井底泥。
升沉固難量，寧復論高卑。
佳人去已遠，良遇安可期。
流年易凋落，榮盛能幾時。
促席具樽酒，不醉夫何爲。
春晚五首·其一
作者：曹勛
朝代：宋

春事紛來似到家，恨無仙術駐年華。
一聲雷送曉來雨，百和香凝欄裏花。
春晚五首·其三
作者：曹勛
朝代：宋

楊柳密栽烟外縷，丁香嬌結雨中愁。
細推物理何能理，且作東風爛熳游。
春晚五首·其二
作者：曹勛
朝代：宋

滿城新綠障清塵，景物回環付大鈞。
無奈垂楊千萬結，織成幽恨付殘春。
春晚五首·其五
作者：曹勛
朝代：宋

春過花飛不可尋，空餘新葉翠光深。
爐香裊裊軒窗靜，時有珍禽囀好音。
春晚五首·其四
作者：曹勛
朝代：宋

新荷貼水翠田田，綠滿花梢午影圓。
飯了從容春事靜，螭頭閑掬水濺濺。
春晚即事
作者：曹勛
朝代：宋

化國舒長日正遲，漫天風柳綠成姿。
高低蝴蝶尚春色，零落荼䕷猶晚枝。
倦思有餘時種竹，老懷無著强賡詩。
人人一覺是非夢，但得百年猶此時。
春晴野步
作者：曹勛
朝代：宋

春風摇天宇，散策喜徐步。
樂與二三子，綠草池塘路。
鳩鳴桑柘春，川闊牛羊暮。
眷言益妍煖，更約窮逸趣。
春暮
作者：曹勛
朝代：宋

乾坤萬事上眉端，寂歷東風獨倚欄。
白髮餘春能幾醉，綠陰細雨不多寒。
香飄苔逕花誰惜，影落沙鶴泉自看。
碧眼野僧知我意，素琴携就竹西彈。
春江花月詞
作者：曹勛
朝代：宋

群芳珠箔映青樓，樓上珠簾捲玉鈎。
十二香衢遍羅綺，青樓和月爲君愁。
春江行
作者：曹勛
朝代：宋

浦嶼連芳草，夭桃間柳堤。
征鴻下天際，游女過前溪。
魚沒驚帆影，林疎見鳥啼。
王孫聯繡騎，童子解香觿。
吳姬笑留飲，同指畫橋西。
春閨怨
作者：曹勛
朝代：宋

著意繡鴛鴦，雙雙戲小塘。
繡罷無心看，楊花滿繡牀。
春風引
作者：曹勛
朝代：宋

憶昔上國宣和初，時平比屋驩唐虞。
天王愷樂縱游豫，翔風和氣凌天衢。
蒼龍頒春動時輅，晴光彩錯明金鋪。
扶晨官師會朝請，雜沓劍珮諸侯趨。
仗移走馬退東掖，闐闐車騎喧傳呼。
笙簫合沓送歌酒，游人買笑捐金珠。
太平一百六十載，四夷面內無征誅。
歌聲未斷霓裳舞，胡兵直指隳神都。
蒼茫萬乘扣軍壘，六龍不御驚鏷𨬟。
陰虹當天變白晝，中原化作羊犬區。
黄旗悠悠渡江漢，百僚竄伏天一隅。
南極三吳北燕薊，西秦東魯殘羌胡。
至今甲曆遍三四，生民散盡悲巢烏。
我每思家限淮水，摇摇心與飛雲孤。
江城春風漲白浪，雞聲可數屋可踰。
兵纏九宇無花木，憔悴春風空綠蕪。
昭君怨四首·其一
作者：曹勛
朝代：宋

人生無定端，萬事固難料。
美好招世患，讒謟過忠告。
正淑不自媚，私謁事妍笑。
入宮踰十年，嫉妬掩稱道。
疎賤難爲容，况復昧傾巧。
一朝見排棄，衆笑蛾眉好。
驅車臨出門，盛飾舒懷抱。
不怨君王遠，不怨父兄老。
唯怨蛾眉悞一生，榮枯不得同百草。
昭君怨四首·其三
作者：曹勛
朝代：宋

從來貧賤少先容，况復嬌癡入漢宮。
一朝掩面辭君去，始悔無金買畫工。
昭君怨四首·其二
作者：曹勛
朝代：宋

再拜升車望已過，却教紅粉保山河。
當時豈止毛延壽，對面欺君事更多。
昭君怨四首·其四
作者：曹勛
朝代：宋

盛飾容儀舍掖庭，豈知妍醜悞丹青。
不羞見辱單于室，羞見年名作竟寧。
晚春書事
作者：曹勛
朝代：宋

東風苒苒又將歸，甚叵飛花不戀枝。
半夜雨驚殘夢破，一春愁是落花時。
暖梢裊裊青歸柳，輕浪痕痕綠滿池。
惟有小欄藏秀色，數枝芍藥殿春遲。
暑後喜雨
作者：曹勛
朝代：宋

雨因祈禱得，連日作廉纖。
候變凉飆肅，人皆和氣添。
秋暘猶執熱，竹色故侵簷。
但喜穹崇德，難從甲乙占。
書王應夫題記後
作者：曹勛
朝代：宋

每逢佳處見新詩，語妙春紅繞萬枝。
我亦欲尋潮揭去，擬求握手話風期。
書玻璃泉壁
作者：曹勛
朝代：宋

秋夕淮天不肯明，壯懷衝斗若爲情。
卧聞隔水吹三弄，又喜孤城報五更。
曾端伯自承移帥川口有懷風旨無便附信忽領教喜成小詩附便奉呈三首·其一
作者：曹勛
朝代：宋

好在曾夫子，寧知晤語期。
倚毗離楚日，鼓吹入夔時。
赤甲薰風近，黄堂淑景遲。
相望邈坤軸，空詠竹枝詞。
曾端伯自承移帥川口有懷風旨無便附信忽領教喜成小詩附便奉呈三首·其三
作者：曹勛
朝代：宋

某也庵居久，心形付自然。
山林藏老退，松竹養風烟。
遇物元非遠，尋真自一天。
懷人會心處，熟誦見山篇。
曾端伯自承移帥川口有懷風旨無便附信忽領教喜成小詩附便奉呈三首·其二
作者：曹勛
朝代：宋

衣袽先九潤，此日上瞿塘。
風月動官柳，旌旗開蜀疆。
詩壇凌李杜，政績過龔黄。
追詔知非晚，肯令生智囊。
會慶聖節
作者：曹勛
朝代：宋

帝出乘時叶小春，中興復古付曾孫。
奉親聖德躬仁孝，御極天章廓晏溫。
書軌自應歸正統，蠻夷先已侍脩門。
凌虛志遠吞寰宇，億載端臨四海尊。
有惠錦鷄者因暇賦之
作者：曹勛
朝代：宋

山雞美毛羽，五采若絺繡。
不能掩顔色，居然遭籠囿。
嗟賞入欄檻，玩好資稚幼。
有稻莫能飽，有水漫濡咮。
低昂不自得，雲山計未就。
應歎鴟鴉類，腐鼠遨白晝。
有感
作者：曹勛
朝代：宋

百拙無能性又昏，欲將昏拙去求真。
新來又更添些懶，雪上加霜笑殺人。
有所思二首·其一
作者：曹勛
朝代：宋

有所思兮天一涯，彼美人兮安得知。
江臯送日下洲渚，心遥目斷征鴻飛。
蘭嗟蕙怨芳草歇，春歸猶見霏霏雪。
文姬著破去時衣，寂寞愁看漢家月。
南箕北斗苦相望，綿綿此恨無時絕。
有雪
作者：曹勛
朝代：宋

有雪有雪何不時，號令無乃乖其宜。
玄冥失職變常燠，草木不黄流不澌。
羣蟄開張動平陸，廣野宮闕騰蛟螭。
方今春王布仁政，育養萬物如嬰兒。
爾何干職助陰沴，致使造物無威儀。
四序平分佐天吏，物色消長隨指揮。
元綱既絕亂箕斗，五行顛倒盈縮虧。
安得調元按天步，太微受事三光齊。
璇璣不愆四七正，時歌玉燭滋黔黎。
爾之不職有常律，司辰執僇歸攝提。
願得唐虞二八一十六相佐天子，雷風時至無錯迷。
望太行
作者：曹勛
朝代：宋

落月如老婦，蒼蒼無顔色。
稍覺林影疎，已見東方白。
一生困塵土，半世走阡陌。
臨老復茲游，喜見太行碧。
望行人
作者：曹勛
朝代：宋

西北有高樓，䆗窱入空碧。
徙倚徧欄干，楊花滿行迹。
不見行人歸，但有楊花白。
披襟向春風，爲我傳消息。
春風不見知，此意無人識。
李次仲誕辰頌
作者：曹勛
朝代：宋

柱史列裔，清映霞舉。
環堵所禮，土木所與。
起死濟民，渾跡塵土。
好生廣德，密佑人主。
三千功就，易遷行著。
東恩及孫，西色仍敘。
仙不言壽，道不言古。
願祝羅浮，五雲同侶。
松窗用杜句爲韻和以棋酒爲意十首·其一
作者：曹勛
朝代：宋

相君有妙趣，一切不容且。
紋楸誰與談，惟彼上人者。
松窗用杜句爲韻和以棋酒爲意十首·其一〇
作者：曹勛
朝代：宋

誦公十妙語，便覺舒華年。
意與境俱會，超凌心欲仙。
松窗用杜句爲韻和以棋酒爲意十首·其七
作者：曹勛
朝代：宋

公富天人學，已收廊廟用。
宿有雲水債，聊寄泉石供。
松窗用杜句爲韻和以棋酒爲意十首·其三
作者：曹勛
朝代：宋

游戲三昧手，絕代無對棋。
勝負俱可喜，是中聊作癡。
松窗用杜句爲韻和以棋酒爲意十首·其九
作者：曹勛
朝代：宋

紅塵舊老我，青秧新插爲。
寧幸田畯喜，何能屬車鴟。
松窗用杜句爲韻和以棋酒爲意十首·其二
作者：曹勛
朝代：宋

燕坐靡天游，何必求雲將。
泠然契至道，廐有真乘黄。
松窗用杜句爲韻和以棋酒爲意十首·其五
作者：曹勛
朝代：宋

小小試部勒，誠可銷長日。
汀沙點鴉鷺，局带山雲濕。
松窗用杜句爲韻和以棋酒爲意十首·其八
作者：曹勛
朝代：宋

擣香復篩辣，兵厨瀉芳酒。
天宇澄清瀾，山中寄聲否。
松窗用杜句爲韻和以棋酒爲意十首·其六
作者：曹勛
朝代：宋

相君有妙理，芳醪正所應。
紅粧艷綺席，翠幕張華燈。
松窗用杜句爲韻和以棋酒爲意十首·其四
作者：曹勛
朝代：宋

簾旌風不摇，博山雲自度。
主人下東山，月色轉歸路。
松隠坐上寄錢大參
作者：曹勛
朝代：宋

閑裏光陰不記名，曲勤宏度訪公榮。
五雲洒翰情文厚，九節浮香琖色輕。
寶箑含風清致爽，綵絲縈臂眼增明。
團欒每得佳時醉，却恐宣麻下帝城。
松隠雨過二首·其一
作者：曹勛
朝代：宋

坐見青天變黑雲，雨來海上似翻盆。
千巖萬壑方噴薄，寂歷斜陽已掛門。
松隠雨過二首·其二
作者：曹勛
朝代：宋

雲籠赫日藏陽焰，人向紅塵困暑風。
山驛醒心何處是，幅巾蕭散夢魂中。
枕上聞杜宇
作者：曹勛
朝代：宋

催曉鐘殘景氣清，杜鵑聲裏夢魂驚。
山林廣袤不知樂，猶作不如歸去聲。
林徽猷挽章二首·其一
作者：曹勛
朝代：宋

昔處朝廷日，堅持諫諍風。
宰司資大政，帝座識孤忠。
烏府無前匹，龍驤有舊功。
中興追錄處，耆德在淵衷。
林徽猷挽章二首·其二
作者：曹勛
朝代：宋

出鎮溫陵重，鄰邦頼設施。
未容推厚德，遽復見豐碑。
落日輝丹旐，凄風入素帷。
便知餘慶在，絕筆看遺詩。
林詔使生日
作者：曹勛
朝代：宋

杪冬慶閥綺雲浮，挺育文英氣奪秋。
烏府暫煩安遠俗，龍驤方倚破姦謀。
三吳遂奠時巡馭，四海咸瞻入告猷。
何止陰功鍾五福，巖廊已識濟川舟。
梁潔夫幽居林宇靚深規畫幽邃不類貴第宛然山林輒得七詠以廣命名之偉·其一
作者：曹勛
朝代：宋

伯鸞遠業列仙癯，聊欲藏修六藝初。
肯費精神作無益，要回清節入詩書。
梁潔夫幽居林宇靚深規畫幽邃不類貴第宛然山林輒得七詠以廣命名之偉·其七
作者：曹勛
朝代：宋

西疇築圃弭櫜鞬，矍相佳游此比肩。
自是序賓觀德處，固宜百發不虛弦。
梁潔夫幽居林宇靚深規畫幽邃不類貴第宛然山林輒得七詠以廣命名之偉·其三
作者：曹勛
朝代：宋

近天尺五鬨車音，此復關門自古今。
盡却煩緣留靜照，破閑應頼有清琴。
梁潔夫幽居林宇靚深規畫幽邃不類貴第宛然山林輒得七詠以廣命名之偉·其二
作者：曹勛
朝代：宋

胸中丘壑上千尋，卜宅喧塵了不侵。
賸對直清君子瘦，滿簷寒碧是山林。
梁潔夫幽居林宇靚深規畫幽邃不類貴第宛然山林輒得七詠以廣命名之偉·其五
作者：曹勛
朝代：宋

低窗窄榻頗怡顔，香繞衣襟丈尺間。
一笑渠渠得三壽，要令風味似商山。
梁潔夫幽居林宇靚深規畫幽邃不類貴第宛然山林輒得七詠以廣命名之偉·其六
作者：曹勛
朝代：宋

平生端亮履清脩，公退蘧然得少休。
栩栩尚忘飛蝶想，黑甜一枕更優游。
梁潔夫幽居林宇靚深規畫幽邃不類貴第宛然山林輒得七詠以廣命名之偉·其四
作者：曹勛
朝代：宋

堂依山麓凈風煙，松竹窗虛小有天。
汲水炷香供佛後，蒲團燕坐得安禪。
梁甫吟
作者：曹勛
朝代：宋

晨行泰山下，興懷念梁甫。
欲往失所從，荒途亙今古。
却立空踟躕，憂來與誰語。
日暮遵歸途，冥冥暗風雨。
錯漠傷懷抱，僅得依門戶。
幡然賡長謠，培塿隘齊魯。
何當執策從鑾旗，翼贊登封繼三五。
梅
作者：曹勛
朝代：宋

吾家舍西多此梅，白玉花綴棠棣枝。
冒寒糝糝已藴玉，自開及謝酒屢持。
羈栖臨安三換歲，向來一醉知無期。
君家此花富冰艷，舉觴折贈如雲披。
欣然拱眎不暇揖，坐想故隠增依依。
只今匏繫未歸去，俗鞅吏網相驅馳。
就公看花仍摘實，信美我語如觀頤。
祇應兩庵有歸夢，夢到花下奚復疑。
梅花落
作者：曹勛
朝代：宋

殖雖無遠近，開獨占三冬。
怨入胡笳切，香凝素臉穠。
有子調金鼎，遺根益縣封。
佳人初睡起，留取照芳容。
楊和王挽章五首·其一
作者：曹勛
朝代：宋

奉鑾翔覇府，血漢聖心留。
稍護勾陳衛，旋分慰撫憂。
威名騰瀚海，姓字竦旄頭。
和國真封貴，元功記冕旒。
楊和王挽章五首·其三
作者：曹勛
朝代：宋

早歲名虓將，陰功晚益昌。
職齊張右相，威並郭汾陽。
水月宸奎炳，風雲寶墨香。
兩宮恩賻禮，深見眷忠良。
楊和王挽章五首·其二
作者：曹勛
朝代：宋

代北生英傑，臨戎發策新。
兩淮平僣亂，二紀並洪鈞。
定難詩書將，推忠社稷臣。
臨分雙下淚，每憶每霑巾。
楊和王挽章五首·其五
作者：曹勛
朝代：宋

乍去潭潭府，方多耿耿心。
嘗忘言激切，共歎老侵尋。
側聽醫方驗，何期訃報臨。
縗麻望神坐，雲亦慘愁陰。
楊和王挽章五首·其四
作者：曹勛
朝代：宋

帝謂關張勇，氣吞豺虎羣。
忠誠昭白日，始卒翊明君。
滅沒台躔耀，哀榮鳳口墳。
傳家有賢嗣，淚血入江雲。
楊花
作者：曹勛
朝代：宋

春光誰占得，楊花獨自知。
未到傳消息，將歸送別離。
隨風飛更急，入戶舞還低。
大有撩人處，粧臺惱畫眉。
楊花曲
作者：曹勛
朝代：宋

千里萬里長安道，送君思君爲君老。
願爲水底石菖蒲，不教零落同百草。
楚妃歎五首·其一
作者：曹勛
朝代：宋

日晚章華翠輦歸，寂寥深院鎖重扉。
非緣掩鼻移恩寵，自是新人巧用機。
楚妃歎五首·其三
作者：曹勛
朝代：宋

霜滿虛庭月滿樓，羅帷珠箔閉清秋。
鑪香烟斷添銀燭，誰道更深睡去休。
楚妃歎五首·其二
作者：曹勛
朝代：宋

用意十分巧畫眉，粧成獨自惜容儀。
非緣鄭袖能歌舞，自是人心著處迷。
楚妃歎五首·其五
作者：曹勛
朝代：宋

人靜宮深夜漏長，深宮漏永憶君王。
可憐不及秋蒲草，猶得承歡薦寶牀。
楚妃歎五首·其四
作者：曹勛
朝代：宋

寶靨香銷翠幄寬，更深明月上闌干。
徘徊踏碎銀蟾影，誰念從來不耐寒。
楚宮詞三首·其一
作者：曹勛
朝代：宋

憶昔君王初選時，侍兒邀寵學蛾眉。
而今棄置同衰草，不及章臺楊柳枝。
楚宮詞三首·其三
作者：曹勛
朝代：宋

庭下茸茸碧草齊，不知桃李竟芳菲。
自從侍妾承恩後，忘著迎春金縷衣。
楚宮詞三首·其二
作者：曹勛
朝代：宋

坐待雞鳴報早朝，那知別殿困笙簫。
妾身恨不爲鸚鵡，猶恃君王顧盼驕。
榮侍郎暫寓張園小詩寄懷
作者：曹勛
朝代：宋

家來三樂益芬芳，不愛華堂借草堂。
每聽鳴騶傳陋巷，便知寶勒下明光。
炊烟茶潤兼旁舍，蘿月松風同一岡。
錦瑟似聞方醉卧，西樓橫玉助新凉。
樂未央
作者：曹勛
朝代：宋

孝武初封禪，蘿圖寶曆新。
開邊擢衛霍，儒術用平津。
禮樂追三統，欽承奉百神。
嵩呼膺萬壽，歡樂詎容陳。
櫂歌
作者：曹勛
朝代：宋

謫仙醉揖金陵月，浩歌目送飛鴻絕。
江城樽俎照清輝，樓臺忽作烟霞宅。
長杯引竭北斗空，吳歈楚舞無顔色。
行行倒著紫綺裘，徑上蘭舟岸紗幘。
笑談欬唾驚魚龍，歷塊羣山看滅沒。
石頭水底度冰輪，迢迢碾破澄空碧。
左回右盼生英風，聯袂招邀盡狂客。
相將醉卧綠蘿烟，三山不動鼇無力。
秦淮寂寂江月空，人物風流難再得。
次南安務前水亭趙介叔韻
作者：曹勛
朝代：宋

茲亭楚風烟，晴嵐獻斜疊。
我來及秋杪，黄花舞紅葉。
主人喜清論，曠覽意並愜。
明年西郊春，會當來日涉。
次子自越來見省
作者：曹勛
朝代：宋

江分吳越寄寒溫，頼有飛鴻旦夕聞。
作別半年常入夢，相望百里歎離羣。
庭萱雪已侵寒綠，梅萼春回耿暮雲。
喜汝暫歸俱慰悅，老懷無復更紛紛。
次李提舉過南園飲散賦詩韻
作者：曹勛
朝代：宋

小山叢薄棲南郭，蘭若蔽虧如間錯。
竹色低侵几案凉，海雲常壓波濤惡。
遣愁五字了未有，取醉一樽良可托。
折簡敢致先生游，俎豆陶匏殊寂寞。
風流固自出元化，祥鳳本合巢阿閣。
步武乃肯臨草草，塵光不間知落落。
今年田疇極豐熟，早禾晚禾靡風雹。
爲酒具黍共婆娑，應爲野人一笑作。
次蔡瞻明題南園
作者：曹勛
朝代：宋

小亭倚山肋，東望渺雲海。
松蘿翳窗戶，披拂大塊噫。
細路窘步武，幽花植湫隘。
鄰有長者轍，乃幸接符采。
山爲獻秀潤，水亦舞澎湃。
語真頓忘歸，談宗知有在。
復拜五字句，新喜入四大。
尚期一笑粲，天宇約晴快。
次韻呈南嘉
作者：曹勛
朝代：宋

塞北初辭虜，泉南濫總戎。
請纓懷壯節，橫槊媿家風。
草木年華晚，關河鼓角雄。
何當一笑粲，要賦馬羣空。
次韻李漢老參政重陽前游泉州東湖
作者：曹勛
朝代：宋

郊亭十里繞風漪，一鑑光涵萬象微。
勝址幾年因事廢，遺芳今日識公歸。
鳳山前直供晨翠，鯨海旁連漲夕暉。
少並江湖魚釣樂，綠蓑青笠鱖魚肥。
次韻程機宜感懷·其一
作者：曹勛
朝代：宋

幾見秋風來，坐念歲月改。
宮蕉泣白雨，孤愁越青海。
次韻程機宜感懷·其七
作者：曹勛
朝代：宋

浩蕩氣明絜，慷慨念廢興。
何能一念息，空令衆愁增。
次韻程機宜感懷·其三
作者：曹勛
朝代：宋

至交類萍梗，離合寧前知。
相思梅花發，豈待中郎吹。
次韻程機宜感懷·其二
作者：曹勛
朝代：宋

十年戈甲際，四海烟塵中。
慘慘鼓角晚，萋萋禾黍風。
次韻程機宜感懷·其五
作者：曹勛
朝代：宋

阿俊平生友，忘言金石志。
永懷菡蓞晚，應想峨嵋翠。
次韻程機宜感懷·其八
作者：曹勛
朝代：宋

敵疆未尋盟，天王日嘗膽。
邊聲入河嶽，孤臣增百感。
次韻程機宜感懷·其六
作者：曹勛
朝代：宋

北塞草色黄，吹作邊風駛。
惟公發蹤謀，莫並橫經士。
次韻程機宜感懷·其四
作者：曹勛
朝代：宋

老驥千里志，元龍百尺樓。
想同湖海心，逸氣橫清秋。
次魯季欽安序堂韻
作者：曹勛
朝代：宋

蒙溪有廣厦，先生居之安。
雅得林泉樂，不與塵土干。
隠隠揖遥碧，瀰瀰濯清川。
高明意乃適，至游情所耽。
世故蠟味薄，豈待寶所參。
北窗接陶令，素月撫阮咸。
終吉遂無咎，位置遵連山。
邈哉巖壑老，公契如金蘭。
揆此宅相奇，歡然談笑間。
落落幽勝處，安得同游盤。
媿我西北客，恨匪戶籍占。
但當風月夕，遐想冰雪顔。
步月謠
作者：曹勛
朝代：宋

太清天宇清且高，皎然冰鑑懸層霄。
絳河水淺閬風息，蟾光度景摇金鰲。
仙人縱駕游八極，鳳簫歌吹鳴嘈嘈。
星宮月殿風馬遠，珠華露濕旌旄冷。
還虛按轡窺塵寰，波裏三山銀浪卷。
步月謠
作者：曹勛
朝代：宋

琅玕轉景蒼虯立，露脚斜飛冷光濕。
人歸芳草恨苕苕，劍珮生寒秋水澀。
離離箕斗正相望，交流帳合金波入。
風前摇袂思沉沉，雷雲不動蛟龍蟄。
殿帥生日
作者：曹勛
朝代：宋

薰風拂拂下槐庭，師帥膺時奠四溟。
代北家聲今嗣業，淮南草木亦知名。
陣前鐵馬三軍勇，肘後金丹九轉成。
立國宗臣宜壽考，陰功篆玉定長生。
江皋曲
作者：曹勛
朝代：宋

漪漣带修渚，遠水明朝暉。
青山橫倒景，畫鷁掩斜扉。
游女逢交甫，陳思值洛妃。
菱歌隨棹遠，鷗鳥背人飛。
別有嘉游處，芳樽照舞衣。
沐浴子
作者：曹勛
朝代：宋

新沐莫彈冠，新浴莫振衣。
聖人貴同塵，賢者汩其泥。
夷齊立峻節，感激歌採薇。
子真老谷口，歲晏無苦饑。
屈原懷獨醒，沉湘誰與悲。
漁父隨其波，所適安所宜。
君看侯門客，饑于紈袴兒。
沖嗇書事
作者：曹勛
朝代：宋

山居終日不開門，室有南窗氣自溫。
人籟暫休天籟息，月華將冷照黄昏。
沖嗇有新泉
作者：曹勛
朝代：宋

梅黄積雨思無歡，麥浪摇晴喜縱觀。
聞道源中添一脈，莫交輕觸水精盤。
治圃
作者：曹勛
朝代：宋

腰斧治小圃，樸樕久不省。
妬芽盡芟除，條達出秀整。
臨津獲梅株，蓓玉作寒炯。
三遶無所裁，留看橫斜影。
泊冷水浦
作者：曹勛
朝代：宋

前夕放船湘口步，約到衡州來日午。
五程一減作三程，謝渠江漲半篙清。
今日雨來三四五，又閉疏蓬聽暮雨。
長年商量泊舟所，雨外青山更青處。
泛水曲
作者：曹勛
朝代：宋

春服僅能試，荷小未成蓮。
畫舫維青幄，平波冪素烟。
暖日薰花氣，新萍點翠鈿。
歌吹浮天上，旌旗轉座前。
促粧留晚景，續酒載歸船。
前驅戒津吏，除道候江壖。
泛湖次柳洲二首·其一
作者：曹勛
朝代：宋

一棹西湖意不闌，解頤風約水雲寒。
瀰瀰細浪篷邊去，疊疊青山枕上看。
泛湖次柳洲二首·其二
作者：曹勛
朝代：宋

凈舍乘閑一葦航，入門松竹獻清凉。
倚欄澄碧龜魚樂，照眼荷花風露香。
浙西刈禾以高竹叉在水田中望之如羣駝
作者：曹勛
朝代：宋

浙西純種晚秋禾，更得明年雨不多。
且刈且歌豐歲甚，平洋彌望列明駝。
浮萍篇
作者：曹勛
朝代：宋

昔作章臺柳，今爲清水萍。
寄托一失所，誰分渭與涇。
王孫事游冶，蘭麝徒芳馨。
清晨夭桃花，灼灼鮮且榮。
隨風易零落，不及糞上英。
萍生八九子，滋育常盈盈。
芙蓉飾高蓋，文藻疏繁纓。
寧復事攀折，中心無不平。
浴罷
作者：曹勛
朝代：宋

浴罷披襟竹影斜，客中殘暑散空花。
人行窗外雲無脚，月起林間燈映紗。
舉酒聞鍾知近寺，談詩食李却忘家。
明朝又浴還來此，何必開樽只煮茶。
涂中寒食
作者：曹勛
朝代：宋

上巳當羈旅，飄然浙水東。
好花閑照水，宿雨冷連空。
靈武兵方振，燕然信未通。
無人訪老子，有淚濕春紅。
涇溪行
作者：曹勛
朝代：宋

涇溪之水兮，猶可以方舟。
涇溪之人兮，不可以同游。
涇溪之阻兮，猶可以爲梁。
涇溪之險兮，石齧吾廧。
涇溪之水兮，猶可以徒涉。
涇溪之人兮，不可以相接。
淮上幕府
作者：曹勛
朝代：宋

上將宣威重，長淮朔吹來。
兵戎已超距，鼓角有餘哀。
日薄雲多暝，天寒火易灰。
詩成且排悶，興在倒金罍。
淮南行二首·其一
作者：曹勛
朝代：宋

人去宮門寂，丹成寶鼎空。
砌下苔錢紫，庭中霜葉紅。
思君聽松籟，精魄上高穹。
淮南行二首·其二
作者：曹勛
朝代：宋

月冷桐陰靜，霜紅桂影寒。
碧蘚封丹室，青松覆玉壇。
如何後雞犬，不得厠驂鸞。
淮陰廟
作者：曹勛
朝代：宋

當年漢室已興隆，自是侯居太半功。
火德正炎神預否，他時爲造楚王宮。
深夜謠二首·其一
作者：曹勛
朝代：宋

月影移鳷鵲，鑪香滿建章。
君王駐琱輦，宮女出彤房。
仙樂浮雲漢，笙歌遶畫梁。
按圖皆國色，何處是高唐。
深夜謠二首·其二
作者：曹勛
朝代：宋

花落春猶在，人存事已非。
草侵迎仗路，塵滿舊熏衣。
獨立空憐影，當歌但歛眉。
羞見長門月，曾同步輦歸。
清明書事
作者：曹勛
朝代：宋

老來不復較三餘，只養恬愉守故居。
新火又逢寒食節，故人誰寄一行書。
隨人只得身康健，寓物須煩酒破除。
賸讀佳章正憑檻，海棠花上雨疏疏。
清晨謠
作者：曹勛
朝代：宋

通夕袌寒衾，冥冥暗風雨。
披衣待平明，起履步庭蕪。
遥遥望扶桑，延目上洲渚。
陰風驅層雲，屯積亙山阜。
草木纏凄悲，杲日霾天步。
林鳥雜亂飛，修塗限商賈。
松竹互摧折，鴟鴞肆翔舞。
四海揚驚濤，鯨鯢竟吞吐。
誰云天地寬，宛足隘環堵。
殊乖夙昔心，塊坐闃無語。
遲遲覽衿带，櫛沐正冠屨。
姑以勤余生，疏剔治園圃。
清晨勞寤歌，無乃思湯武。
清晨謠
作者：曹勛
朝代：宋

陽烏出谷升蟠木，冪冪寒烟歛修竹。
狐狸竄伏不敢鳴，魑魅深潛翳林麓。
荷鋤田父下東臯，金馬門開轉華轂。
何當羲御駐中天，赫赫明明光萬國。
游仙四首·其一
作者：曹勛
朝代：宋

天河水冷烟波渺，流水無聲銀浪小。
白榆歷歷映瑶沙，白露凄清下雲表。
扶疎丹桂落紅英，片片紅霞散瑶草。
月中桂子空傳名，散在人間無處討。
仙翁呼童收紫芝，紫芝肥嫩光離離。
遺英殘萼墜無數，仙鶴飲啄時鳴飛。
仙人種玉耕雲隈，倚雲橫笛學鳳吹。
須臾羲御崦嵫沒，相呼拍手騎龍歸。
游仙四首·其三
作者：曹勛
朝代：宋

嚴駕發滄浪，行樂從所之。
方諸款青童，隠景朝鬰儀。
流金戒前導，玉節紛萎蕤。
運策乘飛電，揚旌耀彩霓。
斑龍承倒景，蠖略翔紫微。
命我發金策，受事臨西垂。
白帝啟真籙，斟酌合四時。
解带清商館，置酒璇淵池。
高酣發空謠，羣響凄以悲。
海水變蒼陸，翻覆如奕棋。
咄叱紅塵子，役役何所爲。
游仙四首·其二
作者：曹勛
朝代：宋

飛轡絡絕景，訪我同心人。
解駕三秀嶺，濯足玉華津。
晤言會良契，携手凌高晨。
揚旌出閶闔，羽節趣羣真。
入宴明霞館，回軿過始青。
音靈散空洞，逸響縈雲營。
倏忽九萬里，流目低蓬瀛。
玉妃款清話，偃蓋希林庭。
顧彼簪纓客，寵辱勞汝形。
神仙有真訣，胡不希長齡。
游仙四首·其四
作者：曹勛
朝代：宋

駕景絡絕響，游目低陰虹。
靈光轉修袂，羽節飄晨風。
抗手辭金母，偃蓋東華宮。
高仙發空謠，逸響飛九重。
霞觴艷流日，疊舞歌玉童。
緣雲上虛籟，笑語鏗洪鐘。
海水屢清淺，倏忽欣再逢。
不惜暫游詣，情款無初終。
歡餘促歸軫，攝轡翔斑龍。
投閑憇三素，保績崇真功。
游仙謠
作者：曹勛
朝代：宋

羽蓋承流景，飆輪泛紫霞。
前旌絳霄隊，駐節王母家。
真童發清謠，雲表翔哀笳。
樓臺上清漢，服綵明朱華。
萬春若朝菌，歡樂庸可涯。
瑶席未終醼，零落蟠桃花。
游廬山將歸有作二首·其一
作者：曹勛
朝代：宋

繞砌流泉響珮環，翹鴟宮殿隠仙山。
老難遍踏山中勝，且看輕雲薄霧間。
游廬山將歸有作二首·其二
作者：曹勛
朝代：宋

上真應御白雲閑，肅立香霏玉殿寒。
五百年中今應運，願還中土漢衣冠。
游廬山涂中雜詩三首·其一
作者：曹勛
朝代：宋

天台久宴坐，廬阜得遊遨。
殊慰水雲念，敢辭塵土勞。
冬溫寒色少，江靜水痕高。
歸趁新年近，同斟玉色醪。
游廬山涂中雜詩三首·其三
作者：曹勛
朝代：宋

稅駕南昌郡，城頭喜少留。
兒時誦閑賦，老境作佳游。
傑閣收英槩，長江倚暮愁。
何人識老子，清月上貂裘。
游廬山涂中雜詩三首·其二
作者：曹勛
朝代：宋

去去忘回遠，行行迫臘天。
江寒侵老淚，霜冷逼宵眠。
客路雖經至，歸涂尚過千。
家山在台嶽，南望幾悠然。
游廬山道中作
作者：曹勛
朝代：宋

早踏丹楓路，西風禾豆乾。
鳴榔秋水闊，擊漂曉溪寒。
短褐宜扶杖，長涂懶據鞍。
却思冬後景，黄菊壓欄干。
游惠山
作者：曹勛
朝代：宋

舊約溪山拄瘦筇，踏雲漸聽短長鐘。
山腰古佛閟金殿，石眼細泉噴玉龍。
欲濯泠泠終日水，且臨楚楚一庭松。
知公弭節期游勝，看取詩來阮仲容。
游玉隆宮四首·其一
作者：曹勛
朝代：宋

宮宇璇題日月明，幾經戎燼獨崢嶸。
庭中欲問參天柏，一餉清風相伴行。
游玉隆宮四首·其三
作者：曹勛
朝代：宋

至日西山道路長，逍遥暫喜息奔忙。
無人共飲山村酒，只對清虛一炷香。
游玉隆宮四首·其二
作者：曹勛
朝代：宋

由晉神功竦八荒，抑姦扶運煥天章。
中原正苦鯨鯢毒，應爲蒼生淬劍鋩。
游玉隆宮四首·其四
作者：曹勛
朝代：宋

至日栖栖水竹村，晚尋凈舍拂征塵。
梅花未見臨清淺，已有鳴鳩喚早春。
游蓮峰
作者：曹勛
朝代：宋

絕壑垂蘿蓮出泥，靈根瀉碧潄春曦。
支筇得住烟雲上，賸看飛流濺沫時。
湘妃怨·其一
作者：曹勛
朝代：宋

委瓊珮兮重淵，稅鸞車兮深山。
望蒼梧兮不極，與流水而潺湲。
湘妃怨·其三
作者：曹勛
朝代：宋

雨瀟瀟兮洞庭，烟霏霏兮黄陵。
望夫君兮不來，波渺渺而難升。
湘妃怨·其二
作者：曹勛
朝代：宋

風凄凄兮山之阻，雲溟溟兮湘之浦。
落日黄兮明月輝，古木蒼烟號兕虎。
漢宮詞三首·其一
作者：曹勛
朝代：宋

夜漏沉沉度建章，千門萬戶鎖深房。
入宮不識君王面，猶被傍人妬曉粧。
漢宮詞三首·其三
作者：曹勛
朝代：宋

費盡千金寫玉容，冀承恩幸寵深宮。
妾心未改君心改，不及夭桃媚曉風。
漢宮詞三首·其二
作者：曹勛
朝代：宋

鳷鵲樓高百尺牆，牆高元不礙笙簧。
君王對面如天遠，可笑梅娘不自量。
漫成
作者：曹勛
朝代：宋

年來老懶絕緘縢，陋巷甘貧得未曾。
秋枕厭聞中夕雨，夜窗且對短檠燈。
念隨壯志銷沈盡，愁與寒更爛熳增。
却憶當年水雲侶，枯禪閑倚一枝藤。
潮州贈劉大夫
作者：曹勛
朝代：宋

山繞蒙庵十里陰，兩翁逸駕每駸駸。
人隨衡雁野雲薄，夢繞鱷溪秋水深。
別後詩章清有思，向來游處賸關心。
何妨一笑雲蘿上，小約湖邊特特尋。
澤畔吟
作者：曹勛
朝代：宋

駕文螭兮翔九天，天路遠兮中道還。
邈故國兮懷所安，心耿耿兮循江干。
紉秋蘭以爲裳兮，採杞菊以爲餐。
望佳人之不來兮，暗修途之莫前。
瞰江流之無垠兮，仰蒼蒼而漫漫。
想荆門之遐阻兮，壽春杳隔于大淵。
痛靈修之獨處兮，誰復與之寤言。
氣填膺以拂鬰兮，淚承睫而漣漣。
悼已往之修繫兮，欲易道而改轅。
顧和璧之三獻兮，冀識者之一觀。
阻風雨之慘慘兮，而夜不得明。
哀時運之若此兮，余又何默默於久生。
寧懷沙抱石以自沉兮，庶齎志而下信。
雖世人之不吾悲兮，吾容能不悲夫若人。
吾願託夷齊以爲紹介兮，修請謁于黄虞。
弔巫咸于帝閽兮，友陽侯於子胥。
幾江神之不我瀆兮，吾容委質於淵魚。
已乎已乎，其靈修終不得而見乎。
烏夜啼二首·其一
作者：曹勛
朝代：宋

饑鳥啞啞不肯棲，雄飛呼雌鳴聲悲。
娼樓年少醉歌舞，幽閨思婦寂無語。
將軍百戰未成功，坐數更籌聽金鼓。
烏夜啼二首·其二
作者：曹勛
朝代：宋

月落啼烏近鎖窗，鎖窗深處繡鴛鴦。
鴛鴦未就腸先結，馬踏天山夜飛雪。
歸來且莫話封侯，同醉笙歌弄明月。
無錫得次子詩促歸
作者：曹勛
朝代：宋

老大心情不外求，得閑歡喜且閑休。
每思塵土年華老，欲接神仙汗漫游。
三月不知春爛熳，五旬却值雨飛浮。
催歸又誦吾兒句，便且呼童上小舟。
牀前帳
作者：曹勛
朝代：宋

蜀錦牀前帳，四角垂香囊。
上有合歡带，下有雙鴛鴦。
鴛鴦一分散，不得同所將。
棄捐篋笥裏，誰惜舊時香。
獨不見
作者：曹勛
朝代：宋

獨不見，誰相憶。
花影上珠簾，明月穿窗隙。
翡翠暗無光，蒼苔點行迹。
鸞鑑掛珊瑚，寶靨銷金碧。
彷彿聞簫韶，夢想見顔色。
爲我報新人，好好承恩澤。
君看後庭花，芳菲能幾日。
獨步南園寄子忱
作者：曹勛
朝代：宋

野老悲春事，相如復倦游。
肯來傾濁酒，同與散清愁。
遠岸重重柳，晴江處處舟。
飛紅殘照晚，閑倚水邊樓。
獨酌謠二首·其一
作者：曹勛
朝代：宋

我有一樽酒，來自故人家。
故人久相別，十載隔天涯。
相思不相見，對月開流霞。
一酌延清風，清風爲我開靈襟。
再酌勸明月，明光徘徊冷光發。
三酌望故人，明月清風見顔色。
高歌起舞賡長謠，聲裂金石貫曾碧。
伯倫已死淵明殂，蜾蠃螟蛉漫充塞。
須臾歌罷玉壺空，醉覺長天不盈尺。
獨酌謠二首·其二
作者：曹勛
朝代：宋

春風著意憐芳草，芳草榮時春自老。
人生歡少別離多，有酒當歌自傾倒。
莫教憔悴損容光，白髮蒼顔爲誰好。
玉階怨
作者：曹勛
朝代：宋

堂上燼銀釭，閨中下羅幕。
思君度遥夕，長於金井索。
王元龍惠新製輒依末後耘田韻敘謝
作者：曹勛
朝代：宋

雕章琢句茂家聲，如閲龍跳讀快晴。
秀韻凌虛天外立，春熙及物坐中生。
只應翳鳳游八極，但覺儀韶聞九成。
願看浯溪擅文學，要收功業付耆英。
王孫游二首·其一
作者：曹勛
朝代：宋

紅芳開繡戶，碧草襯斜陽。
樓上頻回首，思君道路長。
王孫游二首·其二
作者：曹勛
朝代：宋

夭桃與芳草，艷色明朝陽。
思君念華旦，賤妾惜容光。
王德言樞密生日十首·其一
作者：曹勛
朝代：宋

露華澄澹月痕秋，灝氣儲神侍帝猷。
暫握元樞均造化，蒼生願看濟川舟。
王德言樞密生日十首·其一〇
作者：曹勛
朝代：宋

八月凉秋草未斑，誕辰正近舊長安。
客涂拜壽無琴奏，應念清輝玉臂寒。
王德言樞密生日十首·其七
作者：曹勛
朝代：宋

皇華臨遣下彤墀，雨卧風餐益自怡。
口伐可汗初不識，得陪後乘始應知。
王德言樞密生日十首·其三
作者：曹勛
朝代：宋

籍甚家聲孰可儔，玉堂金馬著清脩。
已攄荷橐三千牘，行相楓宸十二旒。
王德言樞密生日十首·其九
作者：曹勛
朝代：宋

筍輿軋軋塞沙黄，赬襜胡兒語隔窗。
且喜縱觀臨易水，未須楓落賦吳江。
王德言樞密生日十首·其二
作者：曹勛
朝代：宋

骨相霜筠與雪松，高才直節固無同。
向來舉似他時貴，聲出丹田踵息中。
王德言樞密生日十首·其五
作者：曹勛
朝代：宋

友于相愛陟通津，同氣同居善益親。
自是茅家好兄弟，一堂和樂棣華春。
王德言樞密生日十首·其八
作者：曹勛
朝代：宋

中原秋色入輶軒，益助胸中造化權。
大有新詩入行紀，他時綵筆一時編。
王德言樞密生日十首·其六
作者：曹勛
朝代：宋

每喜高情語甚真，讜言亹亹贊天鈞。
不殊林下忘形態，定是因中地位人。
王德言樞密生日十首·其四
作者：曹勛
朝代：宋

慶源淮瀆正滔滔，昆季中間譽最高。
三接固知先政地，五兵聊欲試鈞陶。
王昭君
作者：曹勛
朝代：宋

好惡由來各在人，况憑圖像覓天真。
君王視聽能無壅，延壽何知敢妄陳。
王樞密見和復用前韻
作者：曹勛
朝代：宋

惟公带礪長淮比，聊爲蒼生拂衣起。
一時冠劍滿漢殿，簡注非公欲誰擬。
金鑾文采粲黼藻，玉扆平章看端委。
敢將蠅影附驥涂，願薦盤盂奉明水。
王正道再遇竹冠輒和來韻見鄙愫二首·其一
作者：曹勛
朝代：宋

惟公秉操如仙官，一任酷暑兼祁寒。
存心香火接造物，達誠果再逢竹冠。
應言蓬萊有至樂，六十九洞無纖惡。
松姿鶴態不復老，琪蘂瑶房未嘗落。
上庵至真聞屢過，口付訣目相琢磨。
公今得妙騰逸駕，我嗟老景飛輕梭。
願投黄寧拯將溺有香，一瓣致禮敬誦生神歌。
王正道再遇竹冠輒和來韻見鄙愫二首·其二
作者：曹勛
朝代：宋

先生有號復有官，不畏隆暑兼冬寒。
歸來山中侶松檜，無愧太上翔雲冠。
我比同庵有餘樂，雲山百好無一惡。
喜君宏度如容波，媿我大匏真濩落。
乃今漂流如無何，進退未果徒鎸磨。
夢魂游揚欲舞蝶，歸意浩蕩遄飛梭。
得歸沖嗇雖當侵伐後，一醉尚可同詠歸山歌。
班婕妤
作者：曹勛
朝代：宋

寵移非爲妬，花落不因風。
來往長門月，羞將團扇同。
琴操·別鶴操
作者：曹勛
朝代：宋

明月皎皎兮，霜風凄凄，摧雲翼兮天之涯。
望昆丘之路兮，不可以同歸。
子其棄予兮，予將疇依。
月皎皎兮風凄凄。
琴操·拘幽操
作者：曹勛
朝代：宋

風入我室兮，霜入我衣。
言不敢發兮，聲不敢悲。
惟皇考有訓兮，余罪之歸。
余心耿耿兮，其知者爲誰。
瑞巖仰老見和復酬前韻七首·其一
作者：曹勛
朝代：宋

請得忙中物外身，要看飛瀑瀉天紳。
佳時每與漁樵伴，倣語相倍是故人。
瑞巖仰老見和復酬前韻七首·其七
作者：曹勛
朝代：宋

雲英兩鳳跨烟扉，收盡詩才坐翠微。
相國題評爲携挈，一方蓮社似公稀。
瑞巖仰老見和復酬前韻七首·其三
作者：曹勛
朝代：宋

生死之徒六與七，可救羣生可愈疾。
心如秋月碧潭空，深閉巖扉方表悉。
瑞巖仰老見和復酬前韻七首·其二
作者：曹勛
朝代：宋

雙澗流泉徹底清，五峯晴挂白雲輕。
泉流雲散遲歸步，猶欲思豐問此生。
瑞巖仰老見和復酬前韻七首·其五
作者：曹勛
朝代：宋

當年卜近虎溪侶，領畧閑心笑相許。
豈圖雲水各一方，回首向來若懷古。
瑞巖仰老見和復酬前韻七首·其六
作者：曹勛
朝代：宋

白足持詩懷抱開，清言秀潤喜惟梅。
便知雅貺翛翛意，端爲閑人特特來。
瑞巖仰老見和復酬前韻七首·其四
作者：曹勛
朝代：宋

台山之麓少卑濕，小築還專甘井汲。
陋巷閉門飲一瓢，慚非回也能知十。
用前韻書田間晚步
作者：曹勛
朝代：宋

寓居蕭寺憇衰遲，得酒寧論濁與醨。
閑裏風光常自喜，暑中人事棄如遺。
一溪烟水漁鄉後，萬疊蒼山月上時。
竹杖芒鞋田岸久，稻花細細歲豐姿。
用前韻言歸
作者：曹勛
朝代：宋

梅風欲轉白蘋洲，一笑忘懷接勝流。
公已吉祥求止止，我方奔走覓休休。
故山應有猿鶴怨，壯節但隨蒲柳秋。
薦讀公詩固三歎，從今可但破牢愁。
用前韻贈岸老
作者：曹勛
朝代：宋

年來學稼似樊遲，惟有農功每不醨。
事與本心雖自適，病隨老境豈相遺。
我方枕簟和雲住，公正風幡撇地時。
林下相逢笑相領，一枝筇竹水雲姿。
用前韻贈張正仲朝散二首·其一
作者：曹勛
朝代：宋

郎官出宰鎮方隅，聊試牛刀意未攄。
不特持平爭結友，要知博物有成書。
不驚雉羽桑陰靜，一洗蠻烟霽景初。
恨識羽山眉宇晚，徒聞嘉惠及耕鋤。
用前韻贈張正仲朝散二首·其二
作者：曹勛
朝代：宋

朅來仰止德之隅，頗欲徜徉遂所攄。
倚杖未忘千里恨，飛鴻爲作一行書。
喜君燕寢凝香暇，念我哀涂稅駕初。
湖海不除豪舉想，尚容訪古問槐鋤。
用前韻贈閭丘民表
作者：曹勛
朝代：宋

四寂無人雪在巒，喜君乘興酒腸寬。
上方歸路踏梅影，霜月一庭天正寒。
用前韻酬陳判官
作者：曹勛
朝代：宋

刺桐花發照人明，三看薰風舞絳英。
海近魚肥隨米賤，山高溪凈照人清。
久聞射策先黄甲，何意棲鸞尚赤城。
顧我婆娑老林下，看君事業映簪纓。
用徐諫議韻上謝參政
作者：曹勛
朝代：宋

名傳蔡國冠儒林，二百年來慶澤深。
同德允爲賢相法，醉經端向古人尋。
稍提闕里西河意，盡掃桑間濮上音。
行聽雨濛歌迅召，不應衮繡有遐心。
力辭大政勳方著，均佚琳宮道益深。
北闕嘉猷常簡在，東山春色寄幽尋。
半言夙契三乘偈，一噫何妨萬竅音。
賤子摳衣陪下士，天游六鑿已無心。
用李參政游延福寺韻上之
作者：曹勛
朝代：宋

落日泉南郡，秋風嶺北城。
台符均庶等，杖履喜幽行。
與客情文重，持懷事物輕。
致君皆典禮，躋俗向丕平。
相業甌名在，辭華鉢韻成。
豈惟才廣大，且復性澄泓。
賤子欣承庇，微官得代耕。
孤單常自畏，比數欲誰名。
橐有書千卷，家無屋一楹。
朝廷今再造，心跡漸雙清。
山轉客容薄，天迷海色橫。
心期奉圯履，鎔冶在高情。
用李參政韻并錄寄舟峰師四首·其一
作者：曹勛
朝代：宋

峙玉層氷瑩肺肝，秉鈞風節素巖巖。
交河諭旨師無戰，榆塞宣恩俗舊銜。
成算已功休大樹，洞章詠志發幐緘。
斯篇疾讀林宗意，快甚長風破浪帆。
用李參政韻并錄寄舟峰師四首·其三
作者：曹勛
朝代：宋

昔年壯氣激腸肝，錦带吳鈎鄙隠巖。
喜試輕裘裁白紵，笑追落日試重銜。
愁隨草色人千里，誰附文期信一緘。
會待腥膻掃巢穴，舳艫北首掛征帆。
用李參政韻并錄寄舟峰師四首·其二
作者：曹勛
朝代：宋

世間群盜膾人肝，避地方圖水石巖。
客有綠林嗟路阻，書無黄耳欲何銜。
雨推溪柳金方重，春入江梅玉半緘。
永念陸趨今弗獲，垂雲安得倚天帆。
用李參政韻并錄寄舟峰師四首·其四
作者：曹勛
朝代：宋

海色琉璃照我肝，何疑飛電掣晴巖。
山留畫鷁風從怒，珠炯翔龍夜亦銜。
蓮社經徒能摘句，玉川茶興自開緘。
從來筏喻今饒益，杯渡須知鄙鐵帆。
用秦公贈李次仲韻呈次仲三首·其一
作者：曹勛
朝代：宋

命本先須植日華，抽添氣液了無差。
融融瑪瑙升神室，曲曲琅玕煥綵霞。
樞轄工夫儲太漠，至人妙理寓甘瓜。
陽源昭徹參同處，試與三家作一家。
用秦公贈李次仲韻呈次仲三首·其三
作者：曹勛
朝代：宋

靈明獨耀駐年華，九任玄歸有等差。
帝一澄明藏水火，崑丘凝結粲雲霞。
金精盛處須尋兔，火棗成時要似瓜。
識得神仙木中子，丹腴願及小生家。
用秦公贈李次仲韻呈次仲三首·其二
作者：曹勛
朝代：宋

欲求玄牝藴清華，莫放朝昏子午差。
收得五華滋湛露，自應雙鶴下青霞。
頗聞北海終棲火，莫向東陵只種瓜。
它日黄庭留黍米，遨遊海嶽未須家。
用錢夢弼韻送歸京口
作者：曹勛
朝代：宋

吾儕此道竟須伸，抱負堂堂况不倫。
每喜高才皆正論，異時公議有廷臣。
落花流水方愁客，細雨輕寒不著人。
且力韜鈐加强飯，未須俯首歎湮淪。
當壚
作者：曹勛
朝代：宋

胡姬年十五，艷色嬌陽春。
花間開繡戶，席上設紅茵。
含羞留醉客，歛袂送行人。
多謝金吾子，衷情詎易陳。
當置酒
作者：曹勛
朝代：宋

置酒臨芳觀，張筵繼落暉。
選妓調絲竹，迎賓奉酒巵。
月影移歌扇，花光照舞衣。
霞觴飛白羽，高論吐虹霓。
人生不滿百，行樂當及時。
當歌期酩酊，誰能較是非。
病中寄曾使君湖上
作者：曹勛
朝代：宋

露曉紅幢綠蓋明，使君千騎會耆英。
笙歌遞奏連雲上，荷芰傳香拂面清。
遐想雅歡均四坐，欲尋幽夢下重城。
負薪獨恨窮閻卧，不得臨流預濯纓。
病起有感
作者：曹勛
朝代：宋

老去心情在一廛，是中憂樂稱華顛。
因知不悞三三句，空近偷安九九年。
生死去來渾付夢，火風煎迫諒非堅。
第知一裰安排了，任我朝昏且信緣。
癸巳聖節二首·其一
作者：曹勛
朝代：宋

堪輿亨會接洪基，鬰鬰葱葱動紫微。
理契弈秋專國手，德兼周武一戎衣。
恩言下浹皆中道，帝意終潜復九圍。
升濟羣生歸大業，同心億萬仰天威。
癸巳聖節二首·其二
作者：曹勛
朝代：宋

曉雲紺瓦不飛霜，瑞靄融春十月陽。
電繞璇樞開上瑞，虹流華渚叶珍祥。
威騰紫塞天驕外，日拱蒼龍闕角傍。
今歲泰壇伸謁款，是宜萬壽詠無疆。
癸未御前帖子三首·其一
作者：曹勛
朝代：宋

廣殿薰風日正長，雲峰遠岫各微茫。
上天不似人間熱，夏木陰陰六月凉。
癸未御前帖子三首·其三
作者：曹勛
朝代：宋

中原久已困羶腥，攻守知惟斷乃成。
便有戎酋歸聖化，甘泉應得慰皇情。
癸未御前帖子三首·其二
作者：曹勛
朝代：宋

聖君英略凜橫秋，十萬偏師奉睿謀。
一日已聞三奏捷，版圖行見復神州。
登逍遥閣
作者：曹勛
朝代：宋

松杉閟琳宮，仙君朝帝所。
神風故靜默，人間漫今古。
地靈驅鳥雀，磬聲肅壇宇。
倚檻夕陽間，雲山認歸路。
白頭吟
作者：曹勛
朝代：宋

相如素貧賤，羽翼依文君。
一朝富貴擅名價，文君見棄如束薪。
五羖自傭賃，釋褐歸强秦。
鳴鐘列華屋，膳羞羅八珍。
厭此糟糠妻，悅彼新美人。
二子既失意，瑶瑟流埃塵。
促軫不成曲，未唱先眉顰。
一發動三歎，淚下霑羅巾。
通宵坐披衣，夙昔誰與陳。
愁歎不復道，平明白髮新。
白馬篇
作者：曹勛
朝代：宋

白馬何翩翩，况復值神武。
逸足看夷猶，四蹄入風雨。
右盼空流沙，左歷無全虜。
中夜視房心，趣目翻霞舉。
朝飲崑崙池，夕秣龍川渚。
毛族空成羣，斑駁亦何數。
神物不虛生，寄托遇明主。
所適無險難，要知同彼此。
歸來脫羈束，飽食芻與粟。
主人已封侯，安步驅華轂。
皚如山上雪
作者：曹勛
朝代：宋

皚如山上雪，凜冽生陰寒。
狐狸卧深穴，猛虎饑不眠。
下有千尺松，埋沒多摧殘。
山椒冠叢祠，寂寞無孤烟。
傍有古戰場，鬼哭聲煩寃。
燈火斷城郭，雞犬雜喧喧。
朝官急征夫，迫促爭後先。
柴門不得閉，行者不得還。
何當霽風雪，巖岫開南山。
碧玉歌
作者：曹勛
朝代：宋

南山有桂樹，上與浮雲齊。
上巢雙鴛鴦，下合連理枝。
不夭亦不傷，千載當若斯。
示諸子
作者：曹勛
朝代：宋

霜入晴雲暖，冰生掠岸沙。
卑枝閑剪橘，幽徑試尋花。
客路人情薄，鄉關去路賒。
只應託諸子，莫倦問桑麻。
禁中賞芍藥口占
作者：曹勛
朝代：宋

千壺芍藥靄祥雲，一部簫韶合曲新。
三聖臨軒聽歌舞，端知造物款留春。
禁直偶作三首·其一
作者：曹勛
朝代：宋

寓直承明意味清，風傳禁漏作春聲。
梅梢影轉三更月，身在蓬壺夢不成。
禁直偶作三首·其三
作者：曹勛
朝代：宋

聲藏禁柳鶑簧巧，香靄宮花鳳髓浮。
不怕苑中歸騎晚，分光御燭下神州。
禁直偶作三首·其二
作者：曹勛
朝代：宋

緩移淑景覺暄妍，春晚尤宜聽管絃。
院宇日斜花欲睡，池塘風澹柳初眠。
禁直賦所見荼䕷
作者：曹勛
朝代：宋

密葉素華青羽帔，繁香秀色六銖衣。
枕間爲插琉璃滿，清夢泠泠入翠微。
秋夜長
作者：曹勛
朝代：宋

秋夜長，秋夜長，風高月落飛清霜。
征鴻蕭蕭度湘水，草木露冷蒹葭黄。
鐵衣老將尚橫槊，胡兒甲馬爭騰驤。
閨中思婦燼銀燭，耿耿念遠傷肺腸。
壯士悲歌扣商角，通夕無寐空凄凉。
况是愁人怨遥夜，安得日出升扶桑。
秋思
作者：曹勛
朝代：宋

日落碧山暮，陰風生白蘋。
飛響散高梧，水石光粼粼。
海草未凋綠，胡馬嘶咸秦。
蕭颯兩華鬢，十年吹戰塵。
秋懷
作者：曹勛
朝代：宋

胡騎連年頗內侵，胡塵漠漠翳高深。
何當固趙如頗牧，遂佐興宛破邑尋。
尚想鼓旂延大敵，要須風鶴有餘音。
秋高馬健予方病，只有丹楓可照心。
秋日有作二首·其一
作者：曹勛
朝代：宋

秋暑强如三伏時，午雲不動漲炎暉。
晚來忽作一霎雨，喜有新凉入客衣。
秋日有作二首·其二
作者：曹勛
朝代：宋

未有鴉啼露氣清，西南殘月半規明。
無言步繞闌干曲，景與老懷空自驚。
秋色
作者：曹勛
朝代：宋

空煙翔水裔，海月飛冰輪。
大旆連天山，羽校羅秋旻。
霜輝明縞練，綵錯光鱗鱗。
一掃龍庭空，海宇無纖塵。
秋閨怨
作者：曹勛
朝代：宋

憂勤番作妬，險詖自爲才。
趙瑟絃初絕，秦箏曲更哀。
蛛網羅粧鑑，庭蕪暗玉階。
聽雞雖自誤，辭輦却成非。
猶謝昭陽月，時來照寢衣。
秋風引
作者：曹勛
朝代：宋

閶闔天門開九重，金莖肅蕭摇霜風。
吳江木落龍庭空，雞鳴起舞何匆匆。
胡塵高翳山□東，邊聲夜入烏號弓。
秋風歌
作者：曹勛
朝代：宋

蕭蕭兮寂寥，勞心兮忉忉。
交河水冷胡馬驕，良人萬里從嫖姚。
羅衣寬盡慵梳掠，翡翠無光香自消。
秦王卷衣曲
作者：曹勛
朝代：宋

六國歛袵朝秦王，秦王宮闕高相望。
美人充積盈椒房，金珠鉛粉輝煌煌。
昔爲花與玉，今爲糟與糠。
感時悲舊事，無意惜年光。
晝苦短，夜苦長。
朝朝暮暮卷衣裳，誰復正爾恃紅粧。
空城雀二首·其一
作者：曹勛
朝代：宋

去年已生子，今年復生孫。
主人既昏亂，國破家亦焚。
宮館變禾黍，萬人無一存。
朝伏蓬蒿下，暮宿荆莽間。
豈不念儔侶，豈不懷玉山。
儔侶高飛斃繒繳，玉山迢遞多鷹鸇。
又不見咸陽三月火不滅，吳宮萬戶飛灰烟。
春鴻社燕尚燒死，况復黄口乏修翰。
喜無挾彈兒，空城姑所安。
空城雀二首·其二
作者：曹勛
朝代：宋

寂寂空城雀，日暮寒且饑。
鼯鼠啼林端，豺虎夾路垂。
蒿間黄雀語黄口，吞聲切莫圖高棲。
汝不見當年連雲宮館散烟燎，歌臺夾室今狐狸。
糟丘成糞壤，藜藿生酒池。
昔人自是不復改，今人始覺前人非。
今人昔人未爲遠，更望誰家門戶歸。
空謠吟
作者：曹勛
朝代：宋

抗轡躡飛景，携手仰員羅。
空謠發新聲，羣響隨節和。
瓊音動虛籟，神宇凌高歌。
偃蓋滄浪宮，整襟翔玉華。
流目厭塵袂，軒冕卑泥沙。
咄咄樊籠子，胡不餐朝霞。
他年一抔土，得失奚足誇。
舍生失天爵，擾擾真蓬麻。
立春
作者：曹勛
朝代：宋

初信車風入綵幡，自挑雪薺飣春盤。
土牛又送一年老，野鶴不知三逕寒。
筋力尚堪耕綠野，□毛併欲掛黄冠。
無人共跨南山犢，更作尋花問柳看。
端午帖子九首·其一
作者：曹勛
朝代：宋

非煙苒苒上宮雲，嘉木團團午影分。
玉案琴書供燕適，五絃清韻助南薰。
端午帖子九首·其七
作者：曹勛
朝代：宋

參差臺殿照祥雲，疊雪含風綵縷新。
玉带輕紗迎令節，五雲深處奉嚴宸。
端午帖子九首·其三
作者：曹勛
朝代：宋

辟兵龍印篆神經，繫臂香縈綉色輕。
自有微凉生玉宇，池光靜照午陰清。
端午帖子九首·其九
作者：曹勛
朝代：宋

雨後風微荷芰香，頓驅初暑作疏凉。
黑雲捲盡青天大，却倚湖光看夕陽。
端午帖子九首·其二
作者：曹勛
朝代：宋

怡顔無暑到新宮，一樣珠簾廣殿風。
角黍菖絲隨節物，旨甘時下五雲中。
端午帖子九首·其五
作者：曹勛
朝代：宋

朝下仙班曉景遲，步摇香認九華妃。
花藏窈窕知金屋，亭照回波在翠微。
端午帖子九首·其八
作者：曹勛
朝代：宋

下直歸來閬苑游，椒風高轉紫雲樓。
冰盤紋簟清薰細，捲上珠簾白玉鈎。
端午帖子九首·其六
作者：曹勛
朝代：宋

曲檻榴花絳色鮮，博山一縷水沉煙。
奉華窗戶清無暑，習習香傳遠岸蓮。
端午帖子九首·其四
作者：曹勛
朝代：宋

日華露重疏疏竹，寶砌風回楚楚松。
酪粉冰壺驅薄暑，瑶琴永日得從容。
答趙周卿
作者：曹勛
朝代：宋

柴扃小隠二林間，德有鄰兮跡遂安。
天派發源公雋秀，客情催老我蹣跚。
松留日脚秋烟薄，塔響風鑾夜月寒。
頗喜笑談皆自在，兵戈聚首蓋良難。
箜篌引
作者：曹勛
朝代：宋

行天莫乘龍，行地莫乘馬。
龍馬各有待，牽連一時假。
至人運獨照，八表周神化。
結交當結心，勢利徒夸咤。
兔絲倚喬松，纏綿不相舍。
秋風飛嚴霜，榮枯何所藉。
富貴人所慕，貧賤人所鄙。
妻嫂薄蘇秦，人事古如此。
游子歸去來，勞生良可恥。
簡沖嗇庵中故人
作者：曹勛
朝代：宋

寄跡臨安久，思歸夕夢頻。
愁多難强醉，病苦故禁人。
夜短無清夢，年高歎幻身。
山中有道伴，雲壑擅餘春。
約桑守公肅同還剡中
作者：曹勛
朝代：宋

生理空疏坐久閑，聊隨雲影下吳山。
驅馳斗粟應憐我，勉强人情亦厚顔。
濁酒淳漓元不較，梅花的皪欲同攀。
行行小艇撐寒碧，剡夜無妨共載還。
紫騮馬
作者：曹勛
朝代：宋

紫騮馬，出西方。
徑萬國，來咸陽。
儲精房，鍾馴良。
口如米火頭如王，尾輕鬣短龍脊剛。
蹄圓腕蹙森開張，齊平六齒排截肪。
目如明星威煌煌，驕嘶噴薄思騰驤。
廕以華屋薦露牀，金羈玉勒紅錦障，鈎膺絡腦垂璫琅。
漢家驃騎新開府，天子輟賜威遐荒。
將軍橫槊被金甲，矍鑠超忽踰鷹揚。
雄鳴矯首厲奔蹙，胡兒百萬紛披攘。
登封居胥轉瀚海，軍聲陸讋摧天狼。
歸來明堂見天子，圖形麟閣宣龍光。
細君
作者：曹勛
朝代：宋

族類皆有偶，所偶各有方。
我本漢家女，遠嫁烏孫王。
言語既不通，嗜欲寧相當。
生肉以爲食，羶酪以爲漿。
毛卉襲衣服，蒜薤爲馨香。
嗚嗚當歌舞，跳躍紛低昂。
風沙障白日，四野皆蒼黄。
逐獵射禽獸，藉草氈爲牆。
喜怒不可測，貪戾過豺狼。
自爲治宮室，僅能庇風霜。
歲時一相見，但見眉目光。
東南望漢日，獨覺霜天長。
飛鳥戀故林，游子思故鄉。
而我被遐棄，失身投窮荒。
明明漢天子，一女奚足傷。
武威與文德，豈不在周行。
吾王居下國，奉上固所當。
結親徒自辱，掩泣羞漢皇。
紹興癸丑上巳日
作者：曹勛
朝代：宋

連歲羌酋不荷戈，今年禊飲喜如何。
中興樂事雖無象，甲子先同晉永和。
結客少年場行二首·其一
作者：曹勛
朝代：宋

結客少年場，驊騮從驌驦。
鬭雞橫大道，獵騎卷平岡。
婚姻聯衛霍，賓客紛金張。
報仇通姓字，排難匿行藏。
功名看寶劍，富貴珥貂璫。
逸氣凌秋鶚，清才負錦囊。
詼諧驚四坐，議論駭諸郎。
日暮平康裏，花陰醉滿牀。
結客少年場行二首·其二
作者：曹勛
朝代：宋

結客少年場，橫行靜朔方。
嫖姚新拜將，親選羽林郎。
百寶裝犀甲，千金飾箭房。
笑談看匕首，博戲賭香囊。
聚飲胡姬酒，同升射雉堂。
聯騎絕沙漠，分麾入范陽。
陳前俘黠虜，馬首拜降王。
歸來辭厚賞，小閣醉紅粧。
綠水曲
作者：曹勛
朝代：宋

春光有餘輝，入水可攬結。
予亦淡蕩人，照影空明滅。
綠綺七詠·其一
作者：曹勛
朝代：宋

新廄翬飛萬馬還，珠纓金埒綵旗間。
已看騋牝三千駿，更識君王十二閑。
綠綺七詠·其七
作者：曹勛
朝代：宋

皓鶴婆娑戢羽翰，移巢忽自下雲間。
主人元是蓬山伯，特地飛來伴晝閑。
綠綺七詠·其三
作者：曹勛
朝代：宋

連滄觀下兩軍分，金勒爭馳笑語溫。
綽撥未能防輩棒，飛星時聽過毬門。
綠綺七詠·其二
作者：曹勛
朝代：宋

巧闢軒窗面面風，坐收駿足玉關通。
渥洼汗血供龍馭，盡在憑欄指顧中。
綠綺七詠·其五
作者：曹勛
朝代：宋

武庫森嚴馬政高，寶鞍裝絡列周遭。
飯餘百役皆親董，出格爭先奉赭袍。
綠綺七詠·其六
作者：曹勛
朝代：宋

頗聞公退靜清晨，吏舍蕭然只數人。
豈比簿書程不識，是中得句更無塵。
綠綺七詠·其四
作者：曹勛
朝代：宋

爐薰一炷北窗虛，公幹歸來樂有餘。
插架萬籤時諷味，孟光倚阮閲琴書。
繭窩
作者：曹勛
朝代：宋

百年三萬六千埸，擬挈乾坤入睡鄉。
世事何常雲聚散，古人安在草荒凉。
不禁杜宇催春老，莫怪吳蠶作繭忙。
已擅一丘吾事足，人間蟻垤自侯王。
續巴東三峽歌
作者：曹勛
朝代：宋

巴東三峽巫峽長，猿鳴三聲淚霑裳。
月明夜寒寒雨霜，相望各在天一方。
安得身有羽翼如鴛鴦，千里同相將。
美女篇
作者：曹勛
朝代：宋

芙蓉開綠水，青松映海棠。
新晴沐膏雨，艷色明朝陽。
綽約彼姝子，轉盼流輝光。
被服妖且妍，細浥薔薇香。
下有合歡带，繡作雙鴛鴦。
上有雙同心，結作明月璫。
珠環垂兩耳，翠鳳翹釵梁。
瓊鈎約雙袖，提籠學採桑。
採桑城南隅，五馬停路傍。
調笑不一顧，但見桑條長。
歸來候蠶眠，靜坐調笙簧。
結髮事夫壻，誰羨東家王。
翠玉樓晚雨
作者：曹勛
朝代：宋

晚樓一曲轉梅花，官事無多報放衙。
林木蔽虧烟斷續，江流曲折雨橫斜。
年華冉冉風前影，歲莫悠悠客裏家。
一雁近從沙嘴落，更饒片雪入天涯。
老拙觀諸公及兒輩和篇差以自慰再和前韻
作者：曹勛
朝代：宋

濃陰冞月作春慳，茲夕栖巢鵲不安。
淅瀝潛回連夜雨，繽紛遽作勒花寒。
色迷梅徑香非遠，聲抑琴絲潤未乾。
西北高樓臨縹緲，海山羣玉得重看。
老景逢春每多留賞子美所謂老去願春遲子忱雅知其况以佳句見貽信筆爲答
作者：曹勛
朝代：宋

吾儔春味等閑情，識我幽花種繞亭。
雲带竹光天外碧，風回松吹夢中醒。
樽罍湛綠邀芳景，紅翠收香拂夜屏。
歸傍清池留未足，更看涵泳一天星。
老病
作者：曹勛
朝代：宋

老態日益出，老病日見侵。
疾多戒少飲，杯行常淺斟。
孤坐每憚起，紓思不成吟。
白日事有待，中夜誰知音。
聚景園看荷花
作者：曹勛
朝代：宋

四山收盡一天雲，水色天光冷照人。
面面荷花供眼界，頓如身不在凡塵。
聞北軍犯淮
作者：曹勛
朝代：宋

落日慘客意，老懷增百憂。
朔風動地吼，湖水吞天流。
甲馬隘兩淮，殺氣橫九州。
無德彼將滅，復讎我有休。
羽檄交馳際，哀歌寄清愁。
聞曉禽
作者：曹勛
朝代：宋

一枕山城曉夢驚，子規啼破月斜明。
只應知我倦游苦，故作不如歸去聲。
聞有衣冠附僞命者
作者：曹勛
朝代：宋

義分元無守，跳梁遂不臣。
美新應有賦，思漢定何人。
晚景嗟逢此，孤忠尚欲伸。
君王在靈武，日竚靖風塵。
聞江上捷音
作者：曹勛
朝代：宋

黠虜窺邊久未恭，天王清蹕殄元凶。
軍威早已聞三捷，喜色遥知動六龍。
師旅夙嚴新號令，版圖行復舊提封。
中興大業書歌詠，願刻浯溪頌九重。
聞逆虜近淮
作者：曹勛
朝代：宋

壬午收亨運，餘屯未肯休。
風烟淮水近，天地老身愁。
虜意驕如昨，江干景易秋。
得閑如自若，心在一扁舟。
胡姬年十五
作者：曹勛
朝代：宋

胡姬年十五，媚臉明朝霞。
當壚一笑粲，桃葉映桃花。
王孫停寶馬，公子駐香車。
學歌裝翡翠，看月弄琵琶。
不顧金吾子，誰看白鼻騧。
胡無人行二首·其一
作者：曹勛
朝代：宋

漢地山河遠，邊城草木長。
西戎空大夏，北虜送君王。
禮樂兼三統，車書混八荒。
征伐司衛霍，奉使遣蘇張。
號令知無外，衣冠入夜郎。
蒐兵臨瀚海，郡縣裂姑臧。
郵傳通族障，奚奴識憲章。
華夷同正朔，天子坐明堂。
西極奉龍馬，何用贄白狼。
胡無人行二首·其二
作者：曹勛
朝代：宋

胡無人，胡無人，嫖姚十八爲將軍。
酒酣耳熱氣益振，胡兒百萬空成羣。
兵車轔轔動雷轂，漢軍霆擊崩屯雲。
登封居胥轉瀚海，波澄萬里無纖塵。
胡無人，胡無人，六驘夜遁徒苦辛。
當時足雪平城恥，猶恨逋誅尚有人。
胡笳曲二首·其一
作者：曹勛
朝代：宋

江南春草綠，江北未開花。
佳人在何處，遷謫寄長沙。
胡笳曲二首·其二
作者：曹勛
朝代：宋

漢使通沙漠，胡人過渭橋。
春風吹客恨，千里去迢迢。
臘日謝仰上人惠蘭
作者：曹勛
朝代：宋

未覺光風轉朔雲，深窗乍見意增新。
欲先楚客傳清些，未放江梅占早春。
自許幽香傳窈窕，更煩白足下嶙峋。
爲君抖擻煩襟看，要是都無一點塵。
臨安久雨
作者：曹勛
朝代：宋

初夏連朝雨，土人云入梅。
但聞簷溜密，不見曉光開。
衣潤疑霑汗，階空任長苔。
地車無住著，只擬上層臺。
臨碣石·其一
作者：曹勛
朝代：宋

肅我嚴駕，登彼絕阪。
目極天淵，曾不知遠。
曜靈舒光，樂彼鰷鰋。
臨碣石·其三
作者：曹勛
朝代：宋

陟彼崇高，慨覽遐宇。
前迹可究，興亡可悟。
安得英雄，廓彼神武。
澤及飛沉，致馨梁甫。
臨碣石·其二
作者：曹勛
朝代：宋

杲日既升，我徒既盈。
願言斯適，至樂無聲。
撫躬增愧，臨深可驚。
自君之出矣二首·其一
作者：曹勛
朝代：宋

自君之出矣，龍香消寶衣。
思君共明月，千里奉光輝。
自君之出矣二首·其二
作者：曹勛
朝代：宋

自君之出矣，粧臺生網絲。
思君拂團扇，相與共提携。
與印老同訪天封老至夕忘歸
作者：曹勛
朝代：宋

斜風吹雪冷征衣，來見長眉老阿師。
爲我曉開銀色界，笑談寧復問歸期。
與曹道士
作者：曹勛
朝代：宋

吾宗有佳士，導江秀賢支。
妙處本清浄，浩氣蟠虹蜺。
駕言還廬山，春臺方融怡。
他時鳴雲璈，共採桐柏芝。
與曾侍郎
作者：曹勛
朝代：宋

里巷風和遞曉騶，高軒見顧識英猷。
揮犀唾玉聞鄉語，對酒看花話舊游。
殊喜故家青玉案，方承大問翠雲裘。
願持相業天鈞上，箕潁重爲第一流。
與李先生學士
作者：曹勛
朝代：宋

先生聲徹大明宮，顧肯馳驅與俗同。
但得琴書娛白日，何須鞭帽犯朝風。
未容倦客尋源去，應謂斯人底死窮。
它日雲林陪杖屨，款承願輩囁嚅翁。
與馬通判
作者：曹勛
朝代：宋

皖山邃密常若春，中有仙士久隠淪。
幅巾嘯傲喜接物，彷彿白鶴乘孤雲。
朅來帝所暫戾止，亹亹清言償所喜。
內慙已老不受教，猶幸一奉圯橋履。
艷歌行
作者：曹勛
朝代：宋

陽春麗華旦，杲日延清暉。
庭前夭桃花，灼灼流芳菲。
佳人惜良辰，游子行不歸。
君看夭桃花，芳菲能幾時。
艾如張
作者：曹勛
朝代：宋

鴻鵠遠罾繳，燕雀戀藩籬。
爭食蓬蒿下，觸網斃禍機。
黄雀老且黠，黄口小且癡。
黄雀戒黄口，輙莫貪腥肥。
花月詞
作者：曹勛
朝代：宋

花光露重春烟濕，鶴去瑶臺人竚立。
坐見欄干月脚西，景入長門金鎖澀。
花開直莫媚春風，春風代謝如呼吸。
苕溪道中
作者：曹勛
朝代：宋

秋日苕溪路，輕舟棹晚霞。
夢魂猶畏客，行李乍離家。
細細來凉吹，娟娟有晚花。
平生雲水興，老境似難誇。
苦雨吟
作者：曹勛
朝代：宋

巫山埋空曉光沒，寒入風聲散蕭瑟。
滴瀝深摧十二峯，峽江漲白洗青壁。
羣陰寂寂蔽陽烏，摇蕩春愁滿南國。
何當羲御駐中天，爲我驅除風雨黑。
蜚廉先驅走寰宇，列缺揮鞭起龍虎。
鬰儀頓轡潛海隅，九野冥冥暗風雨。
饑鳶跕翅墮曾穹，軍鼓無聲如擊缶。
青苔綠砌上高堂，簷溜侵窗入煙霧。
南山山叟桂爲薪，四海橫流阻行路。
安有王春四百八十時，蕭蕭風雨迷朝暮。
我願得媧皇煉石補此破漏天，令三光繼明，萬物可睹，免使百萬億蒼生憔悴困泥土。
荆門道
作者：曹勛
朝代：宋

荆門道，在何許，萬里迢迢入南楚。
故人何事未歸來，滿目豺狼路多阻。
路多阻兮可奈何，矍鑠廉公亦奚取。
期君終日醉如泥，賢似靈均醒時語。
蔓草長
作者：曹勛
朝代：宋

蔓草長，摇風緣砌凌高堂。
萋萋密葉護葱蒨，漙漙湛露滋瀼瀼。
下有徑寸蘭，委靡塗秋霜。
依憑既失所，不及菰與蔣。
託身肯媚附喬木，持芳自潔凝幽香。
蔓草長，因緣從爾摩蒼蒼。
一朝喬木夭斤斧，掘根削株貽汝殃。
蔡提舉野望亭邀同賦
作者：曹勛
朝代：宋

飯了從容人豈知，一江風月入新詩。
登臨莫負野望處，更看冷雲堆浦時。
蕭史曲
作者：曹勛
朝代：宋

玉簫散奇響，真氣凄金石。
招携偶冥會，理愜心自適。
富貴如朝華，况復多得失。
胡不希長年，練氣固形質。
高舉凌仙翰，雙飛上層碧。
揮手謝時人，去來空役役。
薄暮動弦歌
作者：曹勛
朝代：宋

凉風生晚渚，碧草羅夕陰。
置酒高樓上，延月開靈襟。
穠粧映桃李，楚舞流清音。
金石間絲竹，逸響飛華林。
賓朋盡俊彥，然諾輕千金。
游俠事遐覽，倜儻卑陸沉。
常恐芳菲歇，行樂乖寸心。
良時難再得，有酒須頻斟。
處和有詩欲過小圃
作者：曹勛
朝代：宋

小園花木暖成圍，况復軒窗倚翠微。
一檻海棠雲錦展，四邊山色曉烟飛。
春風爛熳何妨醉，濁酒淋漓任滿衣。
甚喜鳴珂肯相訪，濟川暫艤綠苔磯。
行路難
作者：曹勛
朝代：宋

華堂高張千炬燭，光溢樽罍艷流目。
秦姬趙女變新聲，入金石兮裂絲竹。
少年意氣凌秋陽，奴僕金張嗤宋玉。
文章富貴何足論，胡必直欲身後名。
顔回風雨困簞食，伯夷葵藿難爲情。
何如嫖姚十八從將軍，恩隆愛密收奇勳。
美人歌舞謝芳草，春花落盡容顔老。
山長水闊霜雪寒，安用區區涉遠道。
被旨軍前講和得回
作者：曹勛
朝代：宋

仗節親宣詔語還，敢期幼稚得重看。
鐵衣冷桂龍鱗靜，寶劍高藏玉彘寒。
兵甲從今挽河水，兒孫力與復儒冠。
清閑放意山林下，老援何能更據鞍。
補樂府十篇·夏后氏之樂歌
作者：曹勛
朝代：宋

於皇上聖，臨御有赫。
洪流湯湯，弗降弗辟。
命於帝庭，纂服是膺。
隨山濬川，海宇攸寧。
五服既宅，貢有常職。
恩覃遐荒，惟帝之力。
元圭告功，敢不承式。
地平天成，垂休罔極。
補樂府十篇·帝宓犠氏之樂歌
作者：曹勛
朝代：宋

罔兮罟兮惟田漁，時兮食兮民之須，以享以祀兮燔祭有餘。
補樂府十篇·帝少昊氏之樂歌
作者：曹勛
朝代：宋

鳥飛于天，魚躍于淵。
侯其尸之，其然而然。
物之生矣，時其殖矣。
職其宜矣，安其居矣。
神之降依，昭假左右。
霜露所霑，罔不在宥。
補樂府十篇·帝有熊氏之樂歌
作者：曹勛
朝代：宋

於昭上帝，靈命有赫。
其命維何，卿雲五色。
翩如游龍，萃如山崇。
來臨來止，惕然有顒。
惟欽惟畏，廼祗廼庸。
肇建官師，神民肅雍。
補樂府十篇·帝神農氏之樂歌
作者：曹勛
朝代：宋

豐年告成，百穀用登。
匏籩既盈，黍稷既馨，昭假是膺。
補樂府十篇·帝高辛氏之樂歌
作者：曹勛
朝代：宋

時雨濛濛，自西及東。
日月所至，罔不率從。
田有黍稷，原有榛栗。
尊卑秩秩，民有家室。
惟川沖沖，惟山崇崇。
允執厥中，臻於大同。
襄事畢次舊題韻
作者：曹勛
朝代：宋

坎臨四正峙重巒，前直平田一頃寬。
中有佳城揖東注，萬松深密障朝寒。
觀月藏書樓
作者：曹勛
朝代：宋

月出西南氣便清，看來看到滿輪明。
莫嗔夜夜東樓賞，却恐中秋未必晴。
觀馬院洗馬
作者：曹勛
朝代：宋

相靡相踶性不同，金環壓轡照晴空。
晚來洗罷游韁緩，喜聽驕嘶岸柳風。
訪印老宿寺中值雪
作者：曹勛
朝代：宋

白項鴉兒啼遠林，怪來新冷透重衾。
僮奴竊語若爲去，雪滿前山數寸深。
詠雙竹
作者：曹勛
朝代：宋

千巖萬壑碧嶙峋，密有雙成瑞此君。
破籜猗猗聯綠玉，並梢裊裊舞清薰。
巧穿怪石嵌空地，色映虛亭窈窕雲。
比節合心皆美事，孤高殊喜不同羣。
試筆偶書二首·其一
作者：曹勛
朝代：宋

家住天台水石村，四圍都是給孤園。
有時桐柏庵中去，歸下層巒夕照昏。
試筆偶書二首·其二
作者：曹勛
朝代：宋

道友山間四散居，忽然相會亦旬餘。
直須把盞如村醉，醉後歌歡更自如。
謝岸老惠顯明新芽
作者：曹勛
朝代：宋

幽壑乘春摘，芳芽辱見分。
鶑花妨老眼，香味喜新聞。
細石飛輕雪，圓甌泛亂雲。
雖無七碗量，清興重欣欣。
謝崇上人惠新茶
作者：曹勛
朝代：宋

春入閩溪草木香，靈芽一夕一絲長。
上人自是春風手，分與閑人齒頰芳。
謝彭大夫惠寒山詩三首·其一
作者：曹勛
朝代：宋

老彭臨安來，惠我以寒山。
盡是化導意，更無一句閒。
頓驅迷悞心，盡置針石間。
久久得受用，誰畏凋朱顔。
謝彭大夫惠寒山詩三首·其三
作者：曹勛
朝代：宋

平生爲物役，年紀積漸老。
不省這箇意，老得越顛倒。
自讀二詩來，迷雲掃空照。
爲我謝彭翁，且喜無煩惱。
謝彭大夫惠寒山詩三首·其二
作者：曹勛
朝代：宋

人生大塊內，徒以蟻旋磨。
不有明眼人，何能知己過。
直指識自性，老甑必破墮。
身詩忽兼忘，嘉惠天來大。
謝李伯時自臨安見過台州二首·其一
作者：曹勛
朝代：宋

我生雅志泉石間，金閨通籍誠厚顔。
真人下憫羈靮舊，琳館許辭鵷鷺班。
謝李伯時自臨安見過台州二首·其二
作者：曹勛
朝代：宋

念公萬里回異俗，睠我南來忘趼足。
它時短幅問死生，爲向荒寒訪雲屋。
謝楊監丞雪中送羊羔酒
作者：曹勛
朝代：宋

朝回六出勢飛浮，歷亂初看積瓦溝。
漫以郢人歌白雪，曲煩從事到青州。
因知洗吻羊肪滑，可但傾腸鼠腹休。
紙帳熏爐今已矣，解嘲得免繼前修。
謝衛太尉送新酒
作者：曹勛
朝代：宋

君家冰玉傳素風，甕頭色與冰玉同。
薰人氣和喜屢接，入琖色輕看若空。
梅花破蕚香澹澹，江天欲雪雲濛濛。
坐客已醉復贊歎，頭不岑岑常憶公。
謝賜丹桂
作者：曹勛
朝代：宋

秋入幽巖桂影團，香深粟粟照林丹。
應隨西母瑶池曉，染得朝霞下廣寒。
謝賜宸翰扇
作者：曹勛
朝代：宋

恩從清暑殿中傳，鳳翥龍盤墨色鮮。
何物老臣容拜賜，御風挾月下中天。
謝錢處和惠握青瓜
作者：曹勛
朝代：宋

暑氣侵凌坐起難，忽頒一握滿雕盤。
起嘗頓覺煩蒸去，熨齒甘香碧玉寒。
謝錢處和惠燕坐搘頤蓮
作者：曹勛
朝代：宋

不倚蒲團有妙機，搘頤真可助癡兒。
輟君拄頰看山用，拯我垂頭欲睡時。
燕坐巧能留蝶夢，吟髭聊復寄蓮枝。
從今寧有靈龜歎，一枕跏趺總不知。
謝雙溪見招
作者：曹勛
朝代：宋

入夏山中樂有餘，梅風淡淡雨疏疏。
塵勞久欲雙溪去，正類饑鷹待一呼。
貧漢歸廬阜結庵作伽陀爲別
作者：曹勛
朝代：宋

辯公出藍之智，楮衲披來游戲。
衲底一段光明，可謂湛然無累。
倒峽傾河雄辯，銀山鐵壁意氣。
毗盧頂𩕳上行，彌勒眼睛裏睡。
歸去羌廬山下，一笑雪中風味。
他時杖屨重來，且道有甚領會。
爲公撦了楮衣，奉爲普薰一切。
賦友人竹軒
作者：曹勛
朝代：宋

軒外蕭騷靜碧雲，有來君子助通津。
烟幢羽蓋誠銷暑，玉軸牙籤不受塵。
解籜竹林宜瑣碎，漙梢風露獻清新。
茶瓜雅納開懷客，俱喜高材似主人。
賦洪景伯分繡閣
作者：曹勛
朝代：宋

赤城今屏翰，瀕濕浙右同。
不有仙人居，梅溽難從容。
洪仙下瀛洲，一笑除蒿蓬。
創閣俯江海，重簷煥雲空。
排衙碧嶙峋，烟霞透玲瓏。
遥岑與絕壁，但覺開青紅。
愛之榜佳名，坐見羣山工。
萬疊烘曉日，六幕泛景風。
時時與賓僚，醉酌黄金鍾。
請憑十二欄，更賦烟雨中。
賦郭步帥歸耕堂
作者：曹勛
朝代：宋

漢水無波楚岫青，歸來風月久經營。
要親稼穡資三徑，已試韜鈐息五兵。
賣劍買牛聊適意，揚鞭敲𩍐暫忘情。
祇應未穩耘耔樂，褒詔行需父子榮。
賦陳嘉謨東西軒二首·其一
作者：曹勛
朝代：宋

田田東作襯柴關，濕碧吹青一望間。
已許傾心常向日，尚容高卧且懷山。
光風春動方崇蕙，沆瀣宵零可駐顔。
要是耕耘在毛墨，圖書佳客樂餘閒。
賦陳嘉謨東西軒二首·其二
作者：曹勛
朝代：宋

西成高鑿一軒通，荷蓋吹凉入坐中。
新月不妨回夜色，有秋何止閲年豐。
直須落日紅無際，剩看羣山翠掃空。
更約他年身退後，披襟來此揖凉風。
贈丘執禮
作者：曹勛
朝代：宋

北客南來塵土甚，沿沂正欲泳清深。
舟行雲駛方求問，鶴怨猿驚不可尋。
縫掖頗聞臨泮水，滄浪應許聽挐音。
果容請問期先報，太歲何時合守心。
贈吳思道
作者：曹勛
朝代：宋

某也極連蹇，世緣牽喧卑。
久困戎燼間，方與鞍馬辭。
得奉宮觀祿，遽失糟糠妻。
淚零繐帷風，春慘中梱悲。
生理正落莫，幽思難平治。
公來黟歙遥，率孤再拜之。
慰藉累年別，歎息私門衰。
而公顔渥丹，綠鬢白髮稀。
頓換神氣妙，密驗刀圭奇。
內典禪悅深，外丹日月遲。
陰功粹雅度，方爲世所師。
永懷我先君，與公深相知。
辱以執友契，肯顧賤子微。
賤子感誨言，於茲老鋤犁。
甌窶祝場圃，翕張防寒饑。
時時躬遠郊，一一得自怡。
次第教三子，令諳田畝爲。
老鈍依頹簷，忘言隨四時。
幸會道此樂，秋風遽言歸。
尚有一瓣香，願奉鍾呂期。
贈張鍊師二首·其一
作者：曹勛
朝代：宋

昔仰蘇仙跡，今瞻弄玉身。
岳靈朝捧劍，飆馭夜朝真。
笙鶴聲常近，烟霞到處新。
願言承道蔭，秘語慰斯民。
贈張鍊師二首·其二
作者：曹勛
朝代：宋

護幄通明殿，仙階貴可知。
塵凡聊混跡，功行欲康時。
明月丹崖路，秋風白玉墀。
行聞普濟足，飛步萬真期。
贈李嚴州
作者：曹勛
朝代：宋

謫仙風骨今何如，自我不見三年餘。
雙眸如電尚可想，兩鬢欲雪今安無。
干戈塞路軍麾滿，骨肉避地星散居。
未知草堂可歸否，有使可寄平安書。
贈李次仲致政
作者：曹勛
朝代：宋

縠水柯山隔幾年，又來輦轂拜雲天。
東西南北任造化，甲乙丙丁皆宿緣。
老境精神惟坐卧，故居松竹想清妍。
豈如溪上木中子，日飲溪光今地仙。
贈聞人子進
作者：曹勛
朝代：宋

丹地清江若有期，卜居仍俯小漣漪。
頗憐松竹無多地，祇頓琴書已近籬。
久雨不妨田要潤，暫凉真與病相宜。
何當去此炎歊酷，日待風高脫葉時。
贈胡珵隠君
作者：曹勛
朝代：宋

星聚西豪里，人誰識少微。
忘懷卷外少，此道眼中稀。
筆墨騰瀛禁，圖書動衮衣。
趨風忻並世，一語欲清非。
贈許察院
作者：曹勛
朝代：宋

海內知名第一流，詩從偉度破優柔。
知公少駐摶風翼，念我都如露地牛。
解臘天容先布暖，得春梅意小遲留。
紅穿碧甲聊隨俗，不奈心驚雁過樓。
贈陳季野
作者：曹勛
朝代：宋

平生聞說陳季野，渠正奇奇余下下。
人間韻語光陸離，韞櫝藏之當待價。
顧我飄然離帝傍，適是適非思陶寫。
庶幾一笑排春溫，頼有梅花尚盈把。
贈靈隠老
作者：曹勛
朝代：宋

一笑相逢語上方，水雲旂跡覺清凉。
未論方丈葛藤話，且喜齋厨蔬笋香。
閑拄瘦筇隨意立，却愁款段入城忙。
宿山更作他時約，枕簟茶瓜冷不妨。
趙周卿送菜
作者：曹勛
朝代：宋

虛老空山學圃翁，荷鋤頭白雪蓬鬆。
芥臺如臂何曾夢，菜腦生筋漫自供。
不料官園蒼玉束，絕勝禁臠紫駝峯。
更煩詩手剪春雨，剩與一番風露胸。
跋仰老小畫二軸·其一
作者：曹勛
朝代：宋

秀韻凌虛玉鍊顔，蒼官偃亞碧琅玕。
只應中夕蕭騷月，相對一庭風露寒。
跋仰老小畫二軸·其二
作者：曹勛
朝代：宋

蟾影寒升白玉京，浩然天地一壺冰。
瘦筇肯倚瓊田立，應念瑶臺十二層。
跋仲營子母馬二首·其一
作者：曹勛
朝代：宋

苜蓿枯時霜雪深，崚嶒瘦骨病侵尋。
高蹄豈復騰驤意，眵目終存舐犢心。
跋仲營子母馬二首·其二
作者：曹勛
朝代：宋

老駒雖病氣猶雄，垂耳應憐一尾風。
春草明年沙漠路，奔塵絕足許誰同。
跋希遠細雨圖
作者：曹勛
朝代：宋

牽風藻荇舞清漪，浪板無聲細雨時。
小大自殊同隊樂，密圖勸學助韓詩。
辛卯題壁
作者：曹勛
朝代：宋

中原陷賊百城沒，龍馭天旋守一江。
恢復未逾衣带水，功名慚有碧油幢。
痛無雁信來沙漠，愁覺梅風到夜窗。
朔吹攪雲心慷慨，拊牀未易寸心降。
迢迢高樓入紫烟
作者：曹勛
朝代：宋

迢迢高樓入紫烟，上連阿閣巢青鸞。
青鸞飛飛不復返，朱甍碧瓦空般般。
而今燕雀互棲止，便便飽逸嗤鷹鸇。
黄金臺廢燕昭死，嗟嗟誰復旌遺賢。
迷樓歌二首·其一
作者：曹勛
朝代：宋

項昇出南國，技巧多淫思。
草圖獻天子，賞激嘉宏規。
瑰材蔽江海，斤斧成風雷。
千人扶一棟，萬棟高巍巍。
飛鴻歷層簷，雲雨生階墀。
五彩間金玉，百和雜塗泥。
仙葩粲楹栱，七寶裝雲楣。
一房百家産，萬戶羅東西。
龍綃開寶幄，簾幕垂珠璣。
光景艷流日，樓閣低天維。
笙簫動虛籟，絃管明歌姬。
撞鐘擊鼓恣行樂，牙檣錦纜環江隄。
天長地久有時盡，君王此樂無時衰。
詎知變故起倉卒，不悟人迷樓不迷。
迷樓歌二首·其二
作者：曹勛
朝代：宋

君不見秦皇愛阿房，死葬驪山側。
煬帝愛迷樓，死葬迷樓北。
乃知生者魂，即是死者魄。
生死在迷樓，一死良自得。
只應來夢兒，夜夜猶相憶。
送丁致遠司理
作者：曹勛
朝代：宋

苕溪霅水接雲沙，秀氣全鍾化鶴家。
三語固知油幕近，八吟不覺石渠賒。
庭親戲綵心應悅，路近乘槎梅已花。
一意相期升館殿，三年倚玉愧蒹葭。
送人倅潮陽
作者：曹勛
朝代：宋

情文俱至接交親，折節如君未有鄰。
垂棒不妨希孟德，榮親當復比安仁。
碧雲斜日羊山路，黄葉西風鱷水濱。
嗟我殊鄉遠良友，尚堪病眼看征輪。
送人游福唐
作者：曹勛
朝代：宋

蘿月溪雲各未闌，它時薪水肯相安。
家依梵剎鐘磬靜，路近台山松桂寒。
橫槊勝流公遠詣，觀瀾逸興我難看。
歸時一棹宜須早，趁取薰風荔子丹。
送凝神張先生還茅山
作者：曹勛
朝代：宋

我家天台玉霄峰，旁臨雲海空復空。
水光際天接山影，山間樓閣相溟濛。
仙人騎鯨度空碧，步虛聲下飄天風。
纓冠葳蕤跨綵翼，子晉鳳笙驚盲聾。
半夜電雷動巖壑，一壇松檜知仙公。
別來放跡入朝市，但覺塵土填心胸。
猿驚鶴怨愧昏旦，竹露蘿月徒葱蘢。
君庵三茅何沖融，暮春旅寓凡聖同。
同造勝境瞻真蹤，弟兄乘雲御飛龍。
爲時作瑞留從容，但見仙驥頂有紅。
凝神坐嘯隠萬松，粲粲玉齒猶顔童。
珮聲促詔朝帝宮，清浄爲正裨舜聰。
坐乎少廣追崆峒，物不疵癘壽域中。
翩然鶴歸茅岫東，一篙秋靜磨青銅。
他年我亦披蒙茸，草屨瘦藤饑不充，應許下竈爲陪從。
送別曹封叔
作者：曹勛
朝代：宋

華宗丰度藹長雲，一笑相逢契懶真。
豈但金蘭如舊分，固應俞扁是前身。
久爲輦轂緇塵客，欲趁龍園茗碗春。
顧我華顛今放跡，水邊林下願相親。
送四子耜倅四明二首·其一
作者：曹勛
朝代：宋

我家潁水著元勳，千佛名經世有聞。
汝幸題輿接賢守，益修廉節報吾君。
送四子耜倅四明二首·其二
作者：曹勛
朝代：宋

高秋風月變新凉，老淚何堪不計雙。
從此夢魂應逐汝，南雲夜夜過鄞江。
送子威兄歸邵武
作者：曹勛
朝代：宋

閩浙相望一寸心，鴒原落寞歎孤音。
五年情話空相憶，千里閑門肯見尋。
只擬連牀常對語，豈堪垂老更分襟。
它時果許鄰幽築，莫倦天台塵土深。
送子威兄鈐兵池陽
作者：曹勛
朝代：宋

伊昔侍伯父，一官尉池陽。
時年方九齡，讀書未知方。
於今涉五紀，皤然鬚鬢霜。
茲喜伯兄官，鈐兵總戎行。
素風出韜畧，貔貅稟閎綱。
小試部勒勤，著鞭揚榮光。
青林脫幽籜，濃綠棲殘芳。
起予水雲心，尚拘朝市忙。
齊山上穹碧，九華儼珪璋。
紫巖楮敲冰，雲葉供展張。
清江霽遠目，帆檣下滄浪。
林泉作佳游，爲公發天藏。
伯父昔所臨，雲漢披天章。
琳琅戛鳴球，往往題僧坊。
何當切訪問，便與磨珉蒼。
庶於門戶間，能事歲月長。
仙舟涉初夏，浮家及清凉。
毫舉塵土境，海運圖南翔。
兄弟各垂白，語離熱中腸。
願言養浩然，時舉黄金觴。
因風託素鰭，訪我菰蒲鄉。
送子芬年家之官越上
作者：曹勛
朝代：宋

清潤丰姿玉不瑕，篇章典重見詞華。
韜鈐小試諸侯幕，事業共稱丞相家。
蓬閣晝長宜笑詠，山陰春早已鶑花。
鳳池自是風流在，行見金門帽带斜。
送張才甫知池陽
作者：曹勛
朝代：宋

頻向長亭折柳枝，客中送客動愁思。
未論蓮社重分袂，第喜牙璋再把麾。
旁塞兵民須舊德，長淮風月待新詩。
行看紫詔求耆宿，正是霜天清曉時。
送張沖舉先生還山
作者：曹勛
朝代：宋

道人丰骨出埃塵，玉頰雙紅爛熳春。
金液密傳張果老，黄庭曾授赤明民。
秋來行李林泉好，雨後雲山意氣新。
顧我年華已垂盡，餘齡薪水願相親。
送徐正時之官贛州四首·其一
作者：曹勛
朝代：宋

君以高標比太阿，方將試用倚無何。
肯來訪我松筠裏，踏遍崇岡與斷坡。
送徐正時之官贛州四首·其三
作者：曹勛
朝代：宋

交游之厚鮮如公，信越前修輩行中。
有弟方登龍虎榜，乃兄力踐古人風。
送徐正時之官贛州四首·其二
作者：曹勛
朝代：宋

報道君乘六月潮，在齊端可比聞韶。
探湯劇暑不易度，應喜南雲瞻玉霄。
送徐正時之官贛州四首·其四
作者：曹勛
朝代：宋

君方贛水赴除書，百舵橫江信所扶。
他日雁山新雁到，問先曾過赤城無。
送徐正時歸浦城
作者：曹勛
朝代：宋

徐子志義士，觸熱如探湯。
遠從南浦來，訪我存與亡。
語兼瓊瑶溫，氣回蘭蕙芳。
炎雲正爍石，懷抱爲清凉。
顧予巖壑姿，小築台山傍。
兒輩雜編氓，荆扉繞松篁。
感公久留茲，語離熱中腸。
行行括蒼道，念此山路長。
公懷武夷春，復多知見香。
青雲勉震耀，宜近天漢光。
草堂不道遠，時寄烟蒼茫。
送懷英訪廬山
作者：曹勛
朝代：宋

台嶽相逢麋鹿墟，識公風骨秀而癯。
山林訪道誠多切，雲水期真進所如。
爐鼎丹砂知煉己，關河霜霰不妨渠。
它時應有衡陽雁，莫忘南來一紙書。
送戴才美郎中出使襄漢
作者：曹勛
朝代：宋

仕宦將相理所當，致君澤民則爲良。
竊竊苟作兒女語，紛紛徒在鵷鷺行。
惟君英槩吞七澤，早以閎畧走黠羌。
天子神聖熟姓字，臨遣亟自尚書郎。
密奉疇咨持玉節，荆襄將漕觀施設。
小攄胸次浩不極，一闢土疆包有截。
江南梅開欲飛雪，老境何堪與君別。
可竚促召黄金闕，爲賀收功在三傑。
送新酒糟蟹與賈之奇五首·其一
作者：曹勛
朝代：宋

小酢銀槽新撥醅，带糟郭索佐樽罍。
一時送上天台友，助對梅花人舉杯。
送新酒糟蟹與賈之奇五首·其三
作者：曹勛
朝代：宋

雪後寒濃酒未醅，凍吟誰與酌金罍。
不憂轂下米炊玉，同放馬蹄銀作杯。
送新酒糟蟹與賈之奇五首·其二
作者：曹勛
朝代：宋

陋巷何能有玉醅，閑人正以鄙惟罍。
搗香篩辣宜相送，似勝騎鯨月下杯。
送新酒糟蟹與賈之奇五首·其五
作者：曹勛
朝代：宋

企詠公才綠漲醅，我方破器不成罍。
詞源端並流三峽，薪火何能救一杯。
送新酒糟蟹與賈之奇五首·其四
作者：曹勛
朝代：宋

新詩慰我勝浮醅，豈待盃盤更舉罍。
但願車中無折齒，何憂舉案乏持杯。
送春歸
作者：曹勛
朝代：宋

送春歸，在何處。
禾黍正離離，江城匝屯戍。
楊花零亂點旌旗，天涯芳草連雲暮。
舊園桃李遍荆棘，故國樓臺盡狐兔。
衣冠不見洛陽花，胡馬猶嘶漢宮樹。
吳江水綠吳山青，春到春歸別有情。
柳色迎人下關塞，隨軍萬里清胡塵。
黄金臺榭未埋沒，當年勿謂秦無人。
送曹藴清歸廬山
作者：曹勛
朝代：宋

吾宗出西蜀，託跡廬阜岑。
恭禮清虛尊，相與道義深。
別時白日長，忽茲秋雲陰。
永懷一笑粲，水雲勞我心。
送曾谹父還朝十首·其一
作者：曹勛
朝代：宋

故家門地少相傳，公獨翹翹朝墨仙。
五兩詩章藹天祿，看同勳業映青編。
送曾谹父還朝十首·其一〇
作者：曹勛
朝代：宋

借寇何能共此邦，離懷未易寸心降。
惟將老淚逐梅雨，流入玉溪同一江。
送曾谹父還朝十首·其七
作者：曹勛
朝代：宋

詩源正嗣江西派，句律先空冀北羣。
從此金門玉堂去，好將雅頌啟吾君。
送曾谹父還朝十首·其三
作者：曹勛
朝代：宋

麗句清言繼風雅，手開雲漢煥天章。
珠璣散落佳山水，奕世人薰一瓣香。
送曾谹父還朝十首·其九
作者：曹勛
朝代：宋

老來百事不關身，惟有芳醪意甚真。
憶著碧琳相覓去，問梅期醉水南春。
送曾谹父還朝十首·其二
作者：曹勛
朝代：宋

異枝同穎繞祥雲，貢入南州瑞木新。
並影薰風舞交翠，要知仁政在斯民。
送曾谹父還朝十首·其五
作者：曹勛
朝代：宋

玉霄欄檻冠東州，幻出風煙最上頭。
壁月山光入遺愛，此方今已號曾樓。
送曾谹父還朝十首·其八
作者：曹勛
朝代：宋

阿蘋能唱大蘇詞，赤壁長哦更一奇。
臨賦圖成好相伴，東山他日固先知。
送曾谹父還朝十首·其六
作者：曹勛
朝代：宋

識公政事在愷悌，接物情文惟至誠。
天台兩歲士民說，要雨雨來晴便晴。
送曾谹父還朝十首·其四
作者：曹勛
朝代：宋

大參宴客有遺址，棟宇半欹荆棘中。
一日青紅麗雲表，因知雅量自相同。
送柑酒與少瞻
作者：曹勛
朝代：宋

小摘洞庭霜後實，旋篘真一甕頭春。
雪中急欲林夫子，漫助詩人笑語新。
送楊子寬還臨安寄錢處和
作者：曹勛
朝代：宋

送客天台不上船，東風款段喜揚鞭。
山容閣雪曉猶冷，花色烘雲春正妍。
壠上麥芒猶綠嫩，枝間梅子漸青圓。
有懷閣老應詩罷，盡捲珠簾按管絃。
送殿幹譙公暫歸莆田
作者：曹勛
朝代：宋

暫輟京塵擾擾間，一鞭行色冒春寒。
梅花細雨資能賦，野水遥山好據鞍。
引道頗聞辭魏闕，覓官况可近長安。
掀髯西笑歸宜早，應及莆閩荔子丹。
送清隠純老住池陽杉山
作者：曹勛
朝代：宋

冥冥細雨綠陰齊，湛湛長江客去時。
剔起眉毛欣應供，橫擔楖栗看來期。
送王制置帥成都
作者：曹勛
朝代：宋

從來吳蜀勢相親，制閫今勤侍帝臣。
可但覆甌稱直道，暫煩分陝濟斯民。
劍關日下山河重，井絡天開號令新。
聖主遂寬西顧念，遨頭正及錦江春。
送王道錄桐柏住庵二首·其一
作者：曹勛
朝代：宋

早覺人間萬事非，便尋幽遠凈征衣。
每嗟老境難辭老，政使歸時未得歸。
物外無思皆妙道，塵中有患更危機。
羨君行李翩然去，瓊闕從茲兩子微。
送王道錄桐柏住庵二首·其二
作者：曹勛
朝代：宋

見說當年夢甚真，公今高步挹清塵。
經傳桐柏兼三洞，名在明廷接萬神。
馬過越山資浩氣，花飛剡水正殘春。
白雲二友皆仙士，晤語多應一笑頻。
送純老往會稽住華嚴二首·其一
作者：曹勛
朝代：宋

清隠孤標久死心，稽山遽欲扣高深。
休將下渚如華藏，須聽潮音作梵音。
送純老往會稽住華嚴二首·其二
作者：曹勛
朝代：宋

重陰雪意正商量，豈似師心徑絕江。
識破須彌山句否，任交幡影上雲窗。
送臘梅與曾谹父
作者：曹勛
朝代：宋

紫煙破萼綴蜂房，薇露濃薰冉冉香。
寄與赤城賢太守，要知和氣入風光。
送荔子與高觀察
作者：曹勛
朝代：宋

磨銅碧海駕天風，吹落閩山荔子紅。
弭渴文園剝明玉，急須寄上自嬉翁。
送表弟丘彥澤失官之潮
作者：曹勛
朝代：宋

此身江海一浮漚，遇坎乘流莫預謀。
萊子奉親真是樂，塞翁失馬定無憂。
關山照眼長安近，裘褐生香鱷水秋。
隠忍功名丈夫事，行知富貴自相求。
送許尉
作者：曹勛
朝代：宋

平生許彥充，軀膽兩豪舉。
掀髯參軍事，詎可細碎語。
我時百僚下，計拙役甚苦。
從事得餘力，慷慨志相許。
公乃小著鞭，一官尉南浦。
鹽車雖云困，垂棒亦其所。
願子自薦達，天王方振旅。
求田勿墮氣，苞茅當問楚。
此事豈不壯，况復吾素與。
我緣擁縗服，窘欲訪雞黍。
天寒霜雪盛，世亂豺狼阻。
何堪南北趨，別意寓琖俎。
傷心有清淚，揮灑欲如雨。
送謝景思從辟督府二首·其一
作者：曹勛
朝代：宋

乘傳逆知懷抱開，壁門春晚靜塵埃。
萱明子舍雖云樂，檄愈頭風得屢催。
橫槊便知威黠虜，指蹤端復頼長才。
維持江左風流在，富貴行看正鼎來。
送謝景思從辟督府二首·其二
作者：曹勛
朝代：宋

艱壘師行遂坦夷，中興仍待老文辭。
上公固已虛油幕，碩畫旋看贊鼎司。
氣隔龍荒朝隴蜀，令嚴虎旅肅旌麾。
風聲鶴唳天威振，會見棋餘折屐時。
送趙安定弭節三衢
作者：曹勛
朝代：宋

茅土真封輔帝畿，天潢近派冠彤墀。
當機久契拈花笑，示病何勞闔國追。
北闕暫違文石陛，西風正是菊花時。
瘦筇短褐他年去，洗雨濛烟訪習池。
送趙添戎還漳州
作者：曹勛
朝代：宋

北風號枯葉，漠漠天正寒。
弛擔逆旅中，方稅游子鞍。
吾甥遽相訪，別久心萬端。
意定話親舊，或悲或可歡。
乃將十年心，只作累刻殫。
脩涂困塵土，客庖無盤餐。
舉杯少延款，荷子襟抱寬。
明朝復摻袂，老懷悽以酸。
漳山無瘴烟，漳水無驚湍。
侍親友于樂，勿倦爲戎官。
願因南風期，時時寄平安。
送選兄歸天台
作者：曹勛
朝代：宋

一笠彌天亦大奇，選公訪我索新詩。
赤城歸去應相憶，十里松風月上時。
送鄭吏部出使二首·其一
作者：曹勛
朝代：宋

聖主東南眷念勞，繡衣行部輟名曹。
喜尋物外人多竺，應遇山中相有陶。
丹筆不摇吟筆健，頹風頓革古風高。
如何大展安邦手，勿使鯨鯢弄海濤。
送鄭吏部出使二首·其二
作者：曹勛
朝代：宋

生靈塗炭帝興憐，攬轡公應願著鞭。
禹貢山川仍舊貫，漢時戶口失殘編。
交征夷夏疑非古，積弊公私不記年。
且乞韓州風信好，二君歸計託樓船。
送鄭猷歸福唐
作者：曹勛
朝代：宋

君家有唐第一人，耕隠谷口同子真。
臨安始終三十載，我亦掛冠君歸閩。
重話向來倦游處，蒼顔禿鬢皆如銀。
喜君南歸不可從，雁飛時寄天台春。
送錢處和知三衢
作者：曹勛
朝代：宋

忠孝傳芳在一門，雙旌光動小陽春。
柯山瀫水聊均逸，石室龜峰定可人。
紫詔密嘗符夙夢，朱轓果見撫斯民。
故家未有如公者，自致勳名侍帝宸。
途中七夕
作者：曹勛
朝代：宋

道塗行役費光陰，節物還撩一寸心。
百尺烟壇上星斗，笑看兒女競穿針。
連雨有感
作者：曹勛
朝代：宋

連雨霏霏作曉陰，倚欄不復見遥岑。
已疏日上三竿報，只聽風隨十日霖。
枝上綻梅肥自墜，庭中新綠色逾深。
田苗漲水橫斜卧，甚憫爲農種植心。
過太行
作者：曹勛
朝代：宋

太行應助往還程，一带峯巒日日青。
豈比韓蘇當日禱，茲行國事叶三靈。
過小圃
作者：曹勛
朝代：宋

小隠州城北，先謀儋石儲。
幾椽將弊屋，數策未看書。
碧色新松徑，泉聲舊石渠。
欣然終日過，真是愛吾廬。
過楚有作
作者：曹勛
朝代：宋

昔見山陽盛，氣象吞淮壖。
士子世忠孝，民物安園田。
再到已屯兵，鼙鼓喧中天。
戶口莽凋弊，廬里儲櫜鞬。
濟師有虎臣，隔岸威腥羶。
翠華江海上，玉闕風塵邊。
未至重慨歎，荒城委蒼烟。
貔貅過江南，狐兔游城顛。
餘民如驚鹿，菜色慘不鮮。
呼之莫肯留，猶意虜所專。
三過乃三變，感時良泫然。
二趙忠益高，仲車魂尚賢。
欲弔寂無所，淮月空娟娟。
過江州柴桑淵明故居
作者：曹勛
朝代：宋

匡廬游遍僧家園，南望柴桑墟里烟。
但尋疃畦供指畫，不知市井今幾遷。
五柳既無只衰草，三徑莫識皆平田。
欲歸四顧但遐想，歸來高致猶凜然。
過淮值雨偶成呈王樞密
作者：曹勛
朝代：宋

明日立秋秋色至，向晚雨隨大風起。
飜盆如麻不足喻，倒海傾江差可擬。
高林老木亞復折，簾幕頹垣紛若委。
須臾霽色上南山，落日燒雲照淮水。
過淮甸
作者：曹勛
朝代：宋

長淮烟靜是天津，兵裏因循一半分。
尚有舊時鷗與鷺，夕陽歸處記南雲。
過真定
作者：曹勛
朝代：宋

南北東西本一家，從來河朔富桑麻。
棗梨陰翳忽如雪，漠漠一川蕎麥花。
過秀溪長句
作者：曹勛
朝代：宋

去年來此上巳日，今年重來未寒食。
臨溪照影老自羞，慚愧春光尚相識。
秀溪何許好春容，最是溪深樹密中。
海棠開盡却成白，桃李欲落翻深紅。
過處和賞荼䕷
作者：曹勛
朝代：宋

泛舟憑檻在蓬瀛，一醉心期任此生。
滿腹本來同偃鼠，吸川遂欲比長鯨。
歸來尚带荼䕷露，夢想猶聞珮玉聲。
醉後狂歌能恕否，如今五日未全醒。
過邯鄲
作者：曹勛
朝代：宋

恭持天子節，再經邯鄲城。
斷垣四頹缺，草樹皆欹傾。
慨念全趙時，英雄疲戰爭。
殆及五季末，瓜分無定盟。
慨念藺君高，璧亦安所盛。
翩翩魏公子，有德勝所稱。
殆今已千年，廢臺漫崢嶸。
趙民尚自若，歌舞娛春榮。
金石絲簧奏，彷彿餘新聲。
興廢乃爾爾，人事徒營營。
望城只歎息，盡付西山青。
過鄭吏部水閣
作者：曹勛
朝代：宋

九夏銷煩日正長，沉沉虛閣枕橫塘。
更無塵土侵衣裓，只有荷花度晚香。
一道清泉供枕潄，千章古木進風凉。
相從時得游佳處，何必持盃玉色光。
道過京師二首·其一
作者：曹勛
朝代：宋

都城百雉曉雲空，四塔亭亭倚望中。
自是老懷多感慨，一襟清淚濕秋風。
道過京師二首·其二
作者：曹勛
朝代：宋

離離禾黍滿東郊，秋入鴉聲處處嬌。
敗壁斷垣成悵望，一鞭又過懊來橋。
遠如期
作者：曹勛
朝代：宋

約指金環瘦不持，羅衣寬盡減腰圍。
紅芳坐消歇，王孫歸不歸。
遠游篇
作者：曹勛
朝代：宋

少年重意氣，辭家遠行游。
高談蔑卿相，峻節凌九秋。
仗劍謁明主，挾策干諸侯。
衆目寶康瓠，明月難暗投。
驊騮困短步，翻爲駑馬羞。
虛名不足慕，抗迹追浮丘。
至言發深省，遐覽隘九州。
書功佐天政，美惡無不籌。
麾幢周四表，騎衛羅天騶。
簫鼓鳴清歌，解駕滄浪洲。
金石易消朽，生死真蜉蝣。
選上人素履精修僕先識於崇信岑寂之時重來見之作詩爲贈
作者：曹勛
朝代：宋

我初游赤城，松竹空函丈。
師時奉諸佛，畧不乏供養。
茲游再見之，談笑益夷曠。
橫披慰老眼，罌粟煎夜餉。
不以三生緣，遂作一指想。
新蕉展時雨，風鑾鳴晝講。
勉旃自愛重，公才定龍象。
遺所思
作者：曹勛
朝代：宋

君行既云遠，我思日以長。
思君無所遺，寶带雙鴛鴦。
鴛鴦不相失，錦翼游方塘。
副之玳瑁簪，同心復同房。
上有金蓮花，莖葉相扶將。
下有並根藕，藕絲百尺長。
同緘尺素書，封以紫錦囊。
上言長相憶，下言莫相忘。
努力加餐飯，歸來花正芳。
邯鄲才人嫁爲廝養卒婦
作者：曹勛
朝代：宋

落葉逐驚風，落花逐流水。
漂零無定端，寄託隨所委。
朝榮瑶圃中，暮落窮轍裏。
豈不惡糟糠，豈不願羅綺。
羅綺閉深宮，嫉妬交相靡。
糟糠守窮廬，苦樂同終始。
行藏宜自然，燕巢茅屋底。
鄭吏部有詩謂未當作壽穴和其韻
作者：曹勛
朝代：宋

子真高韻屢裁詩，不得同行暫語離。
春色正如重醖酒，好花尚有最繁枝。
老翁只喜先安穴，壽數何能更問眉。
冒熱歸來便如夢，何堪塵土混幽思。
酬許察院
作者：曹勛
朝代：宋

十載天涯客路身，不知何處是通津。
華顛久已從公道，青眼遥思有故人。
壯節未隨塵土變，窮愁專與歲時新。
鄒枚正此游梁倦，引手毋令浪苦辛。
釣竿行
作者：曹勛
朝代：宋

臨北坂，望南山，山長水遠心慱慱。
鈎有餌兮緡有竿，魚深潛兮秋水寒，念王孫兮何時還。
錢大參有和用韻謝之七首·其一
作者：曹勛
朝代：宋

瑞峯來現宰官身，清峙巖巖聳搢紳。
聞道石頭時說偈，一堂驚動水雲人。
錢大參有和用韻謝之七首·其七
作者：曹勛
朝代：宋

曾奉清言吐屑霏，巖廊又復仰幾微。
正須國論籌前箸，毋使人間見亦稀。
錢大參有和用韻謝之七首·其三
作者：曹勛
朝代：宋

天一地二數至七，開天之天識量疾。
蕩然獨立放全身，莫問諸方悉不悉。
錢大參有和用韻謝之七首·其二
作者：曹勛
朝代：宋

冰玉無塵徹骨清，世間榮祿一毫輕。
未論此際通三際，直向今生度此生。
錢大參有和用韻謝之七首·其五
作者：曹勛
朝代：宋

相君自是仙山侶，大筆如椽鄙燕許。
七篇方愧不成章，肆筆相酬語冞古。
錢大參有和用韻謝之七首·其六
作者：曹勛
朝代：宋

忠孝傳家大府開，蒼生久已待鹽梅。
我雖潦倒山林下，會聽中天紫詔來。
錢大參有和用韻謝之七首·其四
作者：曹勛
朝代：宋

露地全牛何濕濕，豈比漢陰負井汲。
拈出老胡向上機，便知挂一不成十。
錦石擣流黄
作者：曹勛
朝代：宋

秋風清，秋月明，征人思婦難爲情。
難爲情，蟋蟀遠壁鳴寒聲，霜砧皓腕愁不勝。
愁不勝，愁不可剪衣可成，夢君先到黄龍庭。
長信宮中草
作者：曹勛
朝代：宋

長信宮中草，年來特地長。
無人同步輦，門外度斜陽。
長吟續短吟
作者：曹勛
朝代：宋

桐花葉密春風老，長門路暗迷芳草。
螢燭流輝露濕光，蟾蜍景落莎鷄曉。
金烏出谷上蟠桃，別院笙簫歌未了。
九華烟滿醉楊妃，樊姬靜聽雞聲悄。
舊人直莫妬新人，別有蛾眉更妍巧。
長夜吟·其一
作者：曹勛
朝代：宋

舜枯槁，堯瘠癯，益稷播藝躬耕鋤，神禹勤瘁勞體膚。
子孫放廢等庸奴，一身辛苦踰匹夫。
孔子稱大聖，顔子稱大儒。
寢席不暇暖，簞瓢困窮廬。
盜跖飽人肉，列鼎吹笙竽。
莊蹻肆淫虐，玉食驅華車。
人生貴得意，孰識賢與愚。
白日沉西山，烟藹低平蕪。
悲風攪原隰，勁氣摧高梧。
歌鐘滿前庭，賓客羅簪裾。
侍女艷流景，芳澤揚通衢。
珍肴如丘山，美酒如江湖。
賢聖苟如此，不醉將何如。
長夜吟·其二
作者：曹勛
朝代：宋

智士名不足，愚夫樂有餘。
况復冬夜長，風雪迷通衢。
美人邀我飲，清酒開玉壺。
明眸艷紅燭，流盻光四隅。
縈風轉修袂，逸響緣綺疏。
龍香滿珠閣，蘭氣生羅襦。
遺簪復墮珥，笑語相迎扶。
回頭問公子，不醉將何如。
長安有狹斜行二首·其一
作者：曹勛
朝代：宋

長安有狹斜，劣劣通香轂。
道逢二少童，問君住何曲。
我家本神京，住近濯龍北。
長子爵執圭，次子爲相國。
小生無高位，校讐在天祿。
三子俱下來，游人住行足。
三子俱入門，金紫照華屋。
三子俱升堂，戲綵弄絲竹。
大婦縫羅襦，中婦裁冰縠。
小婦調鳴箏，切切聲相續。
丈人幸安坐，置酒奏新曲。
長安有狹斜行二首·其二
作者：曹勛
朝代：宋

長安有狹斜，狹斜難方軌。
道逢兩青衣，問君住何里。
我家銅駝陌，高閣通朱邸。
長子爵通侯，次子聯端揆。
小子事游俠，倜儻卑豪貴。
三子俱入門，軒車羅甲第。
三子俱升堂，光彩動階陛。
大婦理珍裘，中婦曳雲帔。
小婦弄笙簧，明粧擁歌妓。
丈人幸留連，雅舞揚清吹。
閑居泉州
作者：曹勛
朝代：宋

平世功名不可期，羝羊自恨觸藩籬。
勞生漫弭衆人謗，雖死肯辜天下知。
勸進偶能回漠北，輸忠猶憶佐邊陲。
秋風一夜翻庭綠，曉看髭髯半作絲。
閑過小圃督治冬蔬
作者：曹勛
朝代：宋

山園乘興便忘歸，習靜關情萬事非。
落葉翻江垂露網，小梅藏白倚苔磯。
等看朔雪連雲密，數得棲鴉幾陣飛。
台岳久慚猿鶴怨，水雲三合寸心違。
閨怨
作者：曹勛
朝代：宋

頭上百寶釵，終身不相失。
唯有鴛鴦席，承歡難可畢。
除夜吟
作者：曹勛
朝代：宋

鼕鼕夜漏嚴軍鼓，鼓聲入雲雲欲舞。
寒風奰屭頑無聲，野色埋光暗塵土。
梅花隨臘散胡笳，胡笳曉色明春圃。
春風直莫媚新聲，聲斷梅花還作主。
陪宣撫置酒南樓
作者：曹勛
朝代：宋

遠業嘗輕萬戶侯，今陪笑語庾公樓。
聲空冀北一曲妙，木落淮南千里秋。
酒興勇隨高意上，月華影入大江流。
主人爲客留清境，銷盡牢愁與客愁。
陳太夫人挽章二首·其一
作者：曹勛
朝代：宋

淑德兼前懿，年齡甫八旬。
義方能教子，佛理已詮身。
卧病才踰月，求醫不浹辰。
人間膺上壽，松路黯凝塵。
陳太夫人挽章二首·其二
作者：曹勛
朝代：宋

有子賢仍貴，成家際盛時。
清修勤且儉，御下愛而慈。
忽忽辭榮養，哀哀見孝思。
几筵將啟紼，慘淡曉雲悲。
陽春歌二首·其一
作者：曹勛
朝代：宋

草木榮兮春歸，桃李芳兮菲菲。
彼日月兮如馳，人生行樂兮能幾時。
上林池館變荆棘，姑蘇臺榭游狐狸，人生行樂兮能幾時。
能幾時兮可奈何，當歌莫惜朱顔酡。
陽春歌二首·其二
作者：曹勛
朝代：宋

漢家離宮三百所，高捲珠簾沸簫鼓。
車如流水馬如龍，蘭麝飄香入煙雨。
通衢夾道起青樓，金馬銅駝對公府。
五侯同日拜新恩，七貴分封列茅土。
玉窗朱戶盡嬋娟，絲竹聲中喧笑語。
玳筵珠翠照樽罍，繼燭臨芳醉歌舞。
醉歌舞，醉歌舞，天長地久無今古。
隆興天子七月十三日親享太廟先期風雨彌日及夕拔木震海窗戶俱動轉五更即止乃行禮時也喜而成三章·其一
作者：曹勛
朝代：宋

萬騎如雲下太清，至尊親享在天靈。
纔聞初獻風雷息，皎皎凉蟾數點星。
隆興天子七月十三日親享太廟先期風雨彌日及夕拔木震海窗戶俱動轉五更即止乃行禮時也喜而成三章·其三
作者：曹勛
朝代：宋

雨脚如麻入夜深，飄風從雨拔山林。
守燈危坐不敢息，惟有皇天知此心。
隆興天子七月十三日親享太廟先期風雨彌日及夕拔木震海窗戶俱動轉五更即止乃行禮時也喜而成三章·其二
作者：曹勛
朝代：宋

一夕秋風勢震雷，頹山拔木屋傾欹。
錫春大厦猶驚畏，蓬蓽茅廬亦可知。
隋堤柳
作者：曹勛
朝代：宋

隋隄柳，千里夾隋隄。
隄中有平道，百尺隠金鎚。
柳色間桃李，行客迷芳菲。
牙檣從西來，雲表開龍旗。
一舟挽千人，萬舟若魚麗。
舟中盡絕色，不厭荒淫饑。
錦帆壓奔流，日夜東南馳。
龍舟未及返，身辱吳公泥。
神器失所託，化作迷樓灰。
向來桃與李，花色猶不衰。
向來堤上柳，柳色猶依依。
唐公已舉晉陽甲，草木雖小知無隋。
隋堤草
作者：曹勛
朝代：宋

綿綿隋堤草，草色翠如茵。
梧桐間桃李，穠艷驕陽春。
楊柳垂金堤，拂舞無纖塵。
行人不敢折，守吏嚴呵嗔。
大業一崩隕，九廟猶荆榛。
隋堤草與木，採斫雜樵薪。
秋風號枯枝，野火燒陳根。
園林宮館尚禾黍，草木於爾何足論。
隴頭吟·其一
作者：曹勛
朝代：宋

烏落黄雲塞草秋，隴頭之水東西流，水聲嗚咽鳴啾啾。
馬聞思舊櫪，人聞思舊丘，年年征戰無時休。
無時休，誰能到此求封侯。
隴頭吟·其二
作者：曹勛
朝代：宋

兵滿天山雪滿衣，漢家都護擁旌旗。
銜枚一夜襲疎勒，度隴生兵盡潛出。
不得戎王誓不歸，歸時楊柳正依依。
正依依，占春色，與君同醉花陰側。
隴頭水
作者：曹勛
朝代：宋

隴頭之水兮，不可以濺衣。
隴頭之雲兮，不可以同歸。
事行役兮無已時。
無已時，千里萬里從旌旗。
風雨慘慘兮寒且饑，隴頭之水兮鳴聲悲。
雙溪雲老寄示佳句及新茶用來韻爲謝
作者：曹勛
朝代：宋

老去光陰不問春，只思麋鹿與爲羣。
每求書附風前雁，便想山深日暮雲。
鉛槧塵勞應念我，詩章棋局久思君。
新茶仍副清新句，碌碌粗官愧少文。
雜詩二十七首·其一
作者：曹勛
朝代：宋

方塘倒影青天凈，幽徑生苔綠蔭濃。
春去得閑觀物化，吹凉醒睡喜支筇。
雜詩二十七首·其一〇
作者：曹勛
朝代：宋

臘後暄和若夏初，梅花催暖不容疏。
從來準擬連旬賞，數日能忙雪不如。
雜詩二十七首·其一一
作者：曹勛
朝代：宋

曉天梅潤喜追凉，湖上夷悠興自長。
清耳要聞蒲稗雨，挐舟深入水雲鄉。
雜詩二十七首·其一七
作者：曹勛
朝代：宋

綠暗紅稀迷處所，梅黄雨細半陰晴。
小軒坐久無餘事，喜聽黄鸝一兩聲。
雜詩二十七首·其一三
作者：曹勛
朝代：宋

連旬梅雨暗人家，甚阻支筇一徑斜。
待得晴明蔭新綠，追凉風帽側烏紗。
雜詩二十七首·其一九
作者：曹勛
朝代：宋

柳浪收晴水拍天，湖邊宮殿影相連。
悠揚笛韻惟愁徹，欵乃漁歌何處船。
雜詩二十七首·其一二
作者：曹勛
朝代：宋

清暑堂深日景遲，媿頭書策夢回時。
小欄閑倚薰風晚，一點紅榴綠萬枝。
雜詩二十七首·其一五
作者：曹勛
朝代：宋

危亭欄檻倚江干，飯了登臨得暫閑。
林木巧隨高下路，山容都在有無間。
雜詩二十七首·其一八
作者：曹勛
朝代：宋

飛去鶑兒黄一點，壓低梅子綠團枝。
鈎窗捲箔凉生坐，但覺新陰轉影遲。
雜詩二十七首·其一六
作者：曹勛
朝代：宋

西窗忽見弄微明，甚喜江湖作晚晴。
不憚雲霄遺暑濕，且無聒耳瀉簷聲。
雜詩二十七首·其一四
作者：曹勛
朝代：宋

此生擾擾事無窮，脫得閑身石火中。
聊種柴桑三徑菊，未輸嚴瀨一絲風。
雜詩二十七首·其七
作者：曹勛
朝代：宋

春事匆匆祇可驚，暄和喜試曉衣輕。
梅花爛熳渾如雪，只恐風多墮玉英。
雜詩二十七首·其三
作者：曹勛
朝代：宋

雲際翻風斷雁斜，城陰槃暮噪棲鴉。
春容落景寒猶嫩，望盡遥天數縷霞。
雜詩二十七首·其九
作者：曹勛
朝代：宋

從來甚愛水雲居，投老安閑且自如。
瀹茗焚香方外友，白灰紅火養丹爐。
雜詩二十七首·其二
作者：曹勛
朝代：宋

孤山不復訪林逋，杖策東風踏碧蕪。
九里蒼雲經曉徑，四圍碧玉照清湖。
雜詩二十七首·其二〇
作者：曹勛
朝代：宋

柑花開密玉璘珣，香轉薰風滿坐聞。
摘得一枝參鼻觀，不妨終夕醒餘醺。
雜詩二十七首·其二一
作者：曹勛
朝代：宋

佛頭山下雨隨風，倒海翻江一餉中。
徙倚欄干便晴霽，湖光渺渺夕陽紅。
雜詩二十七首·其二七
作者：曹勛
朝代：宋

澹煙疏雨耿寒林，一水涓涓凈不深。
照影自憐逼摇落，歸塗未就更關心。
雜詩二十七首·其二三
作者：曹勛
朝代：宋

道人身在水雲鄉，誦罷楞伽日乍長。
滿坐好風驅熱惱，一庭濃綠作清凉。
雜詩二十七首·其二二
作者：曹勛
朝代：宋

一山孤秀隠溪雲，溪影涵光隔世紛。
松竹徑深凉意透，衣巾不覺午風薰。
雜詩二十七首·其二五
作者：曹勛
朝代：宋

款段揚鞭過雨村，沙平步穩轉山根。
好花一簇牆頭見，深院誰家尚掩門。
雜詩二十七首·其二六
作者：曹勛
朝代：宋

淅淅西風入小樓，樓中聽徹玉笙秋。
不妨青竹摇殘夢，甚怯新凉攪客愁。
雜詩二十七首·其二四
作者：曹勛
朝代：宋

輕雷隠隠初驚夢，小雨疏疏巧潤花。
正是暄和好春色，常將詩酒賞年華。
雜詩二十七首·其五
作者：曹勛
朝代：宋

幽棲真在赤城隈，桂月蘿雲冷斗臺。
猿鶴定能知我意，移文未怨晚歸來。
雜詩二十七首·其八
作者：曹勛
朝代：宋

欣欣花木遞香紅，雲散天容靜碧空。
恰是韶華濃似酒，柳絲澹蕩杏花風。
雜詩二十七首·其六
作者：曹勛
朝代：宋

景陽未下水雲鄉，梅影摇寒月一窗。
欹枕夢能歸故隠，滿帆煙雨渡濤江。
雜詩二十七首·其四
作者：曹勛
朝代：宋

遠水兼天冷暮雲，驚風脫葉靜逾聞。
蒲團宴坐都無事，只有山罏供夕熏。
雨中寄李正字
作者：曹勛
朝代：宋

我能甘貧誰委悉，惟欠鼓頷曳杖乞。
閉門寧餓十日雨，約己何能六尺屈。
裹子桑飯公等恩，食駿馬肉我固失。
行將雲水縱所如，一琖清泉負朝日。
雨作二首·其一
作者：曹勛
朝代：宋

千峯注雨作微凉，寶殿留陰忽夕陽。
入夏暄寒曾莫測，雷聲猶震碧雲傍。
雨作二首·其二
作者：曹勛
朝代：宋

倒海傾潮翻白雨，鈎窗捲箔度清風。
江山一餉驚雷靜，已有閑雲行碧空。
雪後
作者：曹勛
朝代：宋

雪後山齋鶴睡殘，登臨等得蘚泥乾。
毋多酌酒亦成醉，儘足看梅不道寒。
籬落十分春意思，人家一色玉闌干。
小詩未就冰生硯，洗盡人間渴肺肝。
青漢謠
作者：曹勛
朝代：宋

鼓策飛晨華，翹轡玄景阿。
雲裾動星漢，流彩鳴玉珂。
苕苕拂青靄，俛仰窺員羅。
羣真儼龍駕，拊節揚空歌。
靈風翔玉京，音響生雲和。
飛軒出閶闔，紫霄高峨峨。
覽極不知疲，垂足濯天河。
抵掌談羲黄，歷世由經過。
下盼塵波中，穢濁真棄帑。
胡爲戀浮境，出沒相纏紆。
秦陵一抔土，神室生葭蘆。
商山高崔嵬，名與四皓俱。
歸來邈雲漢，璧月流綺疏。
悠然動清興，何必騎鯨魚。
青苔篇
作者：曹勛
朝代：宋

陵陸變滄海，復作清淺流。
扶疎蘂淵桂，先驚蒲柳秋。
姑蘇臺未乾，坐見麋鹿游。
秦皇正游覽，黄屋指沙丘。
乃知晞朝露，不必潛蛟虯。
桀跖豈庸陋，比德慚蜉蝣。
夷齊苦葵藿，垂譽賢伊周。
貧賤未必汙，邪辟深可羞。
愚智混生死，善惡觀其由。
昧死尚役役，身外滋旁求。
君不見當年梨園歌舞人，歌聲未歇生白頭。
及時游衍且行樂，莫教日入辭高樓。
請君試誦青苔篇，令君一誦忘百憂。
靜夜吟
作者：曹勛
朝代：宋

靜夜何所爲，坐對一枝燭。
俯仰徒四隅，歲宴靡儲粟。
春耕乏良疇，秋穫罔芻菽。
念至輒自營，一飯常不足。
晚食已多幸，况敢望粱肉。
上無官守累，下無征歛促。
燕坐樂有餘，自足無多欲。
寄語當塗士，吾腰未能曲。
項王歌
作者：曹勛
朝代：宋

提三尺兮臣諸侯，爭天下兮裂九州。
時不利兮絕淮流，江雖可渡兮吾何求，寧鬭死兮羞漢囚。
題丁掾釣雪圖
作者：曹勛
朝代：宋

連鼇妙手艤前灣，蓑笠琴書得自安。
更待一輪清月上，靜看千頃玉光寒。
題人畫扇十首·其一
作者：曹勛
朝代：宋

雪餘蒲葦襯沙黄，野水寒清雁半翔。
柳下摇風雲漠漠，飛鳴應喜下瀟湘。
題人畫扇十首·其一〇
作者：曹勛
朝代：宋

慘慘江天散六花，磷磷寒碧不藏砂。
扁舟蓑笠撐何去，應向溪頭問酒家。
題人畫扇十首·其七
作者：曹勛
朝代：宋

長沙筆墨妙山林，植立如聽嘯月音。
岸槲不妨俱遂性，一溪閑與照清深。
題人畫扇十首·其三
作者：曹勛
朝代：宋

寬圍綠野正華滋，放牧橫溪草軟時。
跪乳從茲富原隰，尚羔先喜詠來思。
題人畫扇十首·其九
作者：曹勛
朝代：宋

野林物物適幽棲，春引風高裂石時。
何處雙禽飛不定，靜宜翠竹亞寒枝。
題人畫扇十首·其二
作者：曹勛
朝代：宋

一川芳草接濃雲，拂地垂楊带雨昏。
蓑笠不堪牛背濕，迎風呼犢趁柴門。
題人畫扇十首·其五
作者：曹勛
朝代：宋

柳已如眉拂上林，細風吹動綠煙深。
東君巧欲裝春色，更引黄鸝囀好音。
題人畫扇十首·其八
作者：曹勛
朝代：宋

烟苞綠葉擁祥雲，一種芳菲秀色新。
密蓓臨風凝重露，橫枝照眼覺濃春。
題人畫扇十首·其六
作者：曹勛
朝代：宋

薰風欄檻送微凉，潔白南花玉蘂芳。
倚徑一枝殊楚楚，任教蜂蝶繞清香。
題人畫扇十首·其四
作者：曹勛
朝代：宋

槲葉聲乾雪尚浮，馴和羣出映寒流。
啼猿不在關山冷，相顧應無羽獵憂。
題人舫齋
作者：曹勛
朝代：宋

君家作屋擬虛舟，想見低窗事事幽。
竹幹巧同檣影直，簾波寒並水光浮。
五湖烟月應無意，四海風塵計少留。
挂旆天山端有待，要憑巨楫濟橫流。
題今是齋
作者：曹勛
朝代：宋

偉矣高情著，齋名世亦稀。
但能塵事遠，便覺昔年非。
琴靜凝香碧，神清衆妙歸。
諸緣只心法，鷗鳥亦忘機。
題俞㨷畫八景·其一
作者：曹勛
朝代：宋

吳越山高紫翠重，浙江東下竦雙峯。
峯前忽湧東西白，飛舞潮頭萬玉龍。
題俞㨷畫八景·其七
作者：曹勛
朝代：宋

上下天光一碧時，白蘋紅蓼照晴暉。
漢陽樹遠江煙起，黄鶴樓空燕子歸。
題俞㨷畫八景·其三
作者：曹勛
朝代：宋

蕭蕭木葉下西山，便覺蓴鱸興不閑。
莫踏長虹千尺去，孤帆正在暮雲間。
題俞㨷畫八景·其二
作者：曹勛
朝代：宋

千秋人去水雲空，只有荷花繞岸紅。
寄語阿溪垂釣處，莫教閑却一絲風。
題俞㨷畫八景·其五
作者：曹勛
朝代：宋

秋濤初過靜魚龍，海納斜陽萬頃紅。
待向焦山留夕月，一帆猶記挂西風。
題俞㨷畫八景·其八
作者：曹勛
朝代：宋

清湘列岫擁煙霏，不見靈均弔楚妃。
一带僧園入脩綠，待看嶽麓雨晴時。
題俞㨷畫八景·其六
作者：曹勛
朝代：宋

輕舟短棹下安流，回首煙江望夕樓。
却記阿瞞當日事，灰飛煙滅只供愁。
題俞㨷畫八景·其四
作者：曹勛
朝代：宋

茲山泉石壓江西，肩衲枯禪萬衆棲。
欲向南州理煙艇，香爐先望紫雲低。
題信州月巖寺
作者：曹勛
朝代：宋

不長凡花不長松，山藏月影紫雲中。
巨靈巧鑿如規玉，借與神仙上桂宮。
題倚江圖
作者：曹勛
朝代：宋

有客登臨酒半酣，道人仍爲掃烟嵐。
瘦筇更約風塵上，粥飯老同彌勒龕。
題光武廟三首·其一
作者：曹勛
朝代：宋

隴蜀趨風泣向隅，征途殊喜讀雙趺。
他年新載碑中語，百萬俱摧歷古無。
題光武廟三首·其三
作者：曹勛
朝代：宋

九州思漢定雄夫，天下雄夫待一呼。
冰亦復隨人意合，從來大度自同符。
題光武廟三首·其二
作者：曹勛
朝代：宋

故人高卧枕嚴溪，香火紛紛俗不疲。
倘贊提封如帝業，也分百戶奉真祠。
題友人書後
作者：曹勛
朝代：宋

客子得秋凉，壯懷亦增慨。
永念故人遠，三湘渺滄海。
題吳郡王家雙竹
作者：曹勛
朝代：宋

環碧亭前碧玉枝，森森連璧揖多姿。
節涵宿雨蒼龍並，梢舞晴雲翠鳳差。
架雪凌霜俱有志，懷仁抱義本同時。
戚垣密協如苞瑞，盛事應先黼扆知。
題唯庵後大松
作者：曹勛
朝代：宋

唯庵有長松，秀拔撐青空。
銅石並根幹，榆枋比蒿蓬。
天地蔭中邊，日月奔西東。
願言滋浩養，千歲看此公。
題客舍
作者：曹勛
朝代：宋

路邊小舍靜無泥，風入松杉綠滿枝。
溪抱回隄山抱屋，舟藏曲港竹藏籬。
主人野性留應懶，倦客閑情去輙遲。
內訟塵埃猶僕僕，厚顔如奉北山移。
題家園海棠小亭壁
作者：曹勛
朝代：宋

萬點勻紅上海棠，小亭無處著春光。
放教曉日滋新彩，要問東君學醉粧。
題小石接待庵
作者：曹勛
朝代：宋

老大思閒適，山林喜晦藏。
一廛雖異縣，三徑得崇岡。
地僻烟雲潤，年豐黍稷香。
心期得多矣，襟袖更新凉。
題山景二首·其一
作者：曹勛
朝代：宋

林薄空濛未見花，縈紆一徑向溪斜。
杖藜倚待船中客，山崦同尋賣酒家。
題山景二首·其二
作者：曹勛
朝代：宋

亂山蒼翠靄嵐光，採藥幽人鳳子香。
路轉峰回茅舍靜，好尋絕頂訪僧房。
題岸老庵居
作者：曹勛
朝代：宋

唯庵無住老禪人，一坐中間遠世紛。
不討毗耶方丈飯，應思雨滿北山雲。
題幸蜀圖
作者：曹勛
朝代：宋

曾讀開元天寶間，四時風月不教閑。
常聯玉轡游清夜，豈意崎嶇蜀道難。
題建寧府分水嶺鋪
作者：曹勛
朝代：宋

三年閩海類飄萍，今近天樞第一星。
雖是玉京猶萬里，江南山已望中青。
題張太尉畫
作者：曹勛
朝代：宋

一带烟沙接冷雲，平林寂歷夕陽昏。
輕舟急槳歸何處，應住山前黄葉村。
題應之二扇·其一
作者：曹勛
朝代：宋

紡車補網住溪頭，草木蕭蕭隠顯秋。
賈客數聲何處櫓，水雲應却羨漁舟。
題應之二扇·其二
作者：曹勛
朝代：宋

一带晴林散曉鴉，山邊理棹釣雲沙。
有人策蹇春風裏，應向溪頭問酒家。
題扇二十四首·其一
作者：曹勛
朝代：宋

霏微梅雨暗林塘，潤逼琴絲草木香。
捲箔鈎簾無一事，篆烟終日伴清凉。
題扇二十四首·其一〇
作者：曹勛
朝代：宋

紅槃花上綠烟微，風轉天香暖著衣。
行遍四橋閑竚立，碧波時有綵鴛飛。
題扇二十四首·其一一
作者：曹勛
朝代：宋

瀰瀰水檻俯橫橋，水面新荷影動摇。
時向青空飛白鷺，不妨翡翠立蘭苕。
題扇二十四首·其一七
作者：曹勛
朝代：宋

庭萱戢戢漏新春，檻外梅花冷带雲。
與客對牀風撼竹，一燈殊喜細論文。
題扇二十四首·其一三
作者：曹勛
朝代：宋

松篁交翠入幽深，道院蕭閑每遣心。
一炷清香宜燕坐，數聲鐘磬有餘音。
題扇二十四首·其一九
作者：曹勛
朝代：宋

老境惟期得醉歌，何能浩蕩涉風波。
關山月白聞歸雁，風雨秋深想釣蓑。
題扇二十四首·其一二
作者：曹勛
朝代：宋

春去烟光綠已齊，陰陰欄檻曉晴時。
新梢替盡殘芳靜，喜見餘花一兩枝。
題扇二十四首·其一五
作者：曹勛
朝代：宋

小樓連苑碧山前，終日凉生枕簟邊。
自是西湖秋更好，水光山色接長天。
題扇二十四首·其一八
作者：曹勛
朝代：宋

小軒風景畫圖寬，一再閑尋綠綺彈。
雨著梨花春已老，烟沉芳草夢猶寒。
題扇二十四首·其一六
作者：曹勛
朝代：宋

柳滿長堤綠滿池，藕花倚岸兩三枝。
文鴛撲鹿驚飛起，一棹高荷艇子移。
題扇二十四首·其一四
作者：曹勛
朝代：宋

弄袖和風拂拂輕，衆香迎面酒微醒。
凉尋小徑通幽處，花壓欄干竹一亭。
題扇二十四首·其七
作者：曹勛
朝代：宋

碧沼波澄拂柳條，坐來未覺水雲遥。
輕輕風絮迷新漲，一囀新聲破寂寥。
題扇二十四首·其三
作者：曹勛
朝代：宋

薰風過雨到池臺，綠蔭都無一點埃。
傍架垂垂薇露重，糝枝已有橘花開。
題扇二十四首·其九
作者：曹勛
朝代：宋

草縈平碧柳舒金，春色融融積漸深。
巢燕高低尋畫棟，宿雲濃淡作輕陰。
題扇二十四首·其二
作者：曹勛
朝代：宋

勢凌空碧小嶕嶢，秀木成陰映斷橋。
注意便爲廬阜想，摇風最喜水芭蕉。
題扇二十四首·其二〇
作者：曹勛
朝代：宋

殘春已去不堪招，猶喜鶑聲破寂寥。
花片片飛風弄蝶，柳陰陰下水平橋。
題扇二十四首·其二一
作者：曹勛
朝代：宋

雨餘湖上數峯青，湖水連天似鏡平。
一棹迎凉快襟袖，香從蘋末晚風生。
題扇二十四首·其二三
作者：曹勛
朝代：宋

秋風天凈絕纖痕，且喜新凉莫更論。
坐上捲簾人未醉，秋香滿院月黄昏。
題扇二十四首·其二二
作者：曹勛
朝代：宋

暫脫塵埃污履絇，白雲坐看起天隅。
筍梢觧籜摇新翠，爲作麾幢執萬夫。
題扇二十四首·其二四
作者：曹勛
朝代：宋

燕尾溪頭晚色分，蜂腰山斷日斜曛。
半篙碧靜秋垂釣，一棹黄昏冷載雲。
題扇二十四首·其五
作者：曹勛
朝代：宋

東風已過曉天清，尚有飛來柳絮輕。
捲起珠簾窗戶靜，一番新綠照人清。
題扇二十四首·其八
作者：曹勛
朝代：宋

慣向青林與碧溪，幽居竹石自相宜。
種成滿眼花堆錦，開落如今總不知。
題扇二十四首·其六
作者：曹勛
朝代：宋

引睡文書堆棐几，穿簾燕子揀梅梁。
好風弄袖湖山近，隴畝摇春禾黍香。
題扇二十四首·其四
作者：曹勛
朝代：宋

含笑殊名縹與緗，就中暈紫最芬芳。
纖枝小摘涓涓露，鼻觀須參著肉香。
題李次仲庵中
作者：曹勛
朝代：宋

杖藜乘興出江頭，自挂青錢買小舟。
祈問仙翁餐玉法，便風一日到嚴州。
題泉州延福寺壁
作者：曹勛
朝代：宋

春深猶未試春衣，漠漠輕寒酒力微。
堪笑楊花太輕薄，淡烟細雨不教肥。
題清虛庵三首·其一
作者：曹勛
朝代：宋

清虛指出翠微旁，便湧流泉溉一方。
更拜璇題作神力，源源千古出甘凉。
題清虛庵三首·其三
作者：曹勛
朝代：宋

松篁交映有無中，行近仙扉一水東。
獨上上清三洞妙，寶章雲笈助真風。
題清虛庵三首·其二
作者：曹勛
朝代：宋

撥雲峰迥勢岧嶤，傑閣翬飛倚絳霄。
扶翊道風千載遇，昭回奎畫百神朝。
題潮州黄崗驛
作者：曹勛
朝代：宋

旱作顛風日日吹，冬來渾似麥秋時。
土人尚畏生炎瘴，北客聞時淚可知。
題澉浦金粟寺·其一
作者：曹勛
朝代：宋

我聞金粟名，來謁示病相。
不見隠几老，松竹空函丈。
雨花誰聲聞，擎鉢定非想。
歸去一笑粲，春風快雙槳。
題澉浦金粟寺·其二
作者：曹勛
朝代：宋

入門不見佛，已悟本無相。
若爲是真求，沙界等尋丈。
欣逢兩禪老，妙悟滅心想。
行當求所求，筏喻不言槳。
題王懋功秀才秀野堂
作者：曹勛
朝代：宋

卜築清幽遠市塵，一川窈窕靜松筠。
下臨城郭千門曉，中有軒窗五畝春。
游藝本圖佳客語，好賢不覺主人貧。
我來登覽秋風晚，喜揖清言月色新。
題王氏女自寫渡水羅漢
作者：曹勛
朝代：宋

尊者暫離方廣間，神通游戲山水閑。
女郎夙植窺其藩，妙筆寫出尊者顔。
甚知此意大廓落，直與世塵解纏縛。
不須錫飛與盃渡，政恐有僧敲折脚。
題禁中黄石榴二首·其一
作者：曹勛
朝代：宋

榴花昔染猩猩血，薝蔔叢中今鬭新。
何事司花與純素，不同妖艷污天真。
題禁中黄石榴二首·其二
作者：曹勛
朝代：宋

安石開花比御衣，縐紅繁綠不能奇。
上林別有嬌黄貴，如剪冰綃襯玉肌。
題董亨道畫西湖
作者：曹勛
朝代：宋

湖上秋山翠作堆，湖光千頃漾漣漪。
曉雲貼水菰蒲冷，正是吳江楓落時。
題衛太尉巖集圖
作者：曹勛
朝代：宋

衛公雅志安林泉，稟生似無塵土緣。
英標孤映出羣鶴，姿儀密際三界仙。
居臨山麓絕煥麗，楚楚松竹相後先。
幽巖嵌空截綠玉，嘉木蔭映摇蒼烟。
喜招社友共清集，中有一老談幽禪。
其餘六逸咸自若，炷香瀹茗殊怡然。
曹丘倚案獨閣筆，想見窘思人所憐。
衆賓得接書史樂，浩氣高壓江湖天。
只覺談話可上漢，不擬步武猶居廛。
墨隠能畫巧爲此，一段美事端宜傳。
好辭更賦風月上，勝韻直徹星辰邊。
他時一笑忽相值，固應何止三千年。
題謝太尉養素堂
作者：曹勛
朝代：宋

東山雅望意雍容，養素璇題振道風。
賸貯琴書供嘯詠，更新窗戶不青紅。
數峯吳越登臨外，千里江山指顧中。
玉碾碧天冷無際，中秋莫放酒杯空。
題譙幹釣雪圖
作者：曹勛
朝代：宋

四山飛雪正漫漫，蓑笠何人把釣竿。
六月披圖方執熱，風隨玉麈不勝寒。
題迎暉堂
作者：曹勛
朝代：宋

爽塏幽居抵萬金，東西領畧水雲深。
江山入坐清無暑，文史銷閒靜有琴。
何處菱歌烟艇雨，最宜秋月海潮音。
主人占得林泉樂，本有江湖一片心。
題釣臺
作者：曹勛
朝代：宋

遐想先生後世名，常如山水四時青。
因知功業成何事，歸美惟消犯帝星。
題錢參政東巖
作者：曹勛
朝代：宋

龍顧初聞闢縱觀，盡收清勝閟高寒。
四圍列岫飛雲靜，十里平湖碧照寬。
麈尾有言皆灌頂，塵中無路不驚湍。
東巖端作東山望，行爲蒼生起謝安。
題雪景二首·其一
作者：曹勛
朝代：宋

雪滿羣山萬類沉，幽人閉戶寂無心。
輕舟衝冷肯乘興，情與剡溪寒意深。
題雪景二首·其二
作者：曹勛
朝代：宋

四山吹雪灑滄浪，兩兩漁舟冷不妨。
自是寒魚依密藻，江深岸迥謾鳴桹。
題顯恩寺
作者：曹勛
朝代：宋

筍輿軋軋度林巒，投宿招提一枕寬。
尚有山頭半峰雪，助成清夜五更寒。
題黄灣真如山般若臺
作者：曹勛
朝代：宋

真如山中龍象宅，前三後三率禪客。
珍公提唱悟本心，一指不留庭下柏。
我來春事梅已玉，仍吸靈泉酌寒碧。
會看海印發光時，臺前璧月連天白。
風雨驚春
作者：曹勛
朝代：宋

一年春事急如流，每被顛風斷送休。
錦瑟華筵常漫度，杏園景物只供愁。
須知勝踐何曾闕，自是青春不少留。
遍倚欄干望歸路，落花飛絮思悠悠。
飛龍引
作者：曹勛
朝代：宋

炎精應運開真籙，神母嗷嗷夜潛哭。
五星同軌蒞秦雍，十二真人翔水曲。
斷蛇約法授天人，項籍叱咤徒驅逐。
蕭曹翼翼冠元功，三十一君兆開國。
君兮臣兮俱會同，灑掃乾坤開壽域。
食虀有作
作者：曹勛
朝代：宋

點化八珍爽，須煩一品虀。
村寒求甕下，麵法記山西。
宮徵難忘味，膏粱勿遽迷。
終然調鼎手，深旨出扶犁。
飲馬長城窟行
作者：曹勛
朝代：宋

漢馬飲長城，匈奴空塞北。
東胡與烏丸，先驅出絕域。
月氏合康居，受詔發疎勒。
右校羅天山，左出林胡國。
嫖姚登狼居，旌旗照穹碧。
號令明秋霜，虜帳餘空壁。
瀚海無驚波，獻捷走重譯。
大將朝甘泉，後部騰沙磧。
九宇動聲容，功烈光篇籍。
將軍拜通侯，歌舞連朝夕。
高樓月
作者：曹勛
朝代：宋

高樓月，倒景入闌干。
人眠綺窗影，月在青雲端。
相攀不可得，空成簾幕寒。
高麗爐一枚寄虎丘結老爲說偈言
作者：曹勛
朝代：宋

茲爐之先，鯨波空際。
有國曰韓，以陶以器。
奉之函丈，寶烟輕細。
此一瓣香，用嚴報地。
鳳凰曲
作者：曹勛
朝代：宋

帝子學鳳吹，逸響縈回風。
雙飛翔紫霞，駕景凌輕虹。
戢影入青靄，聲斷彩雲空。
黄侍郎宮祠贈行
作者：曹勛
朝代：宋

無雙佳譽久騰芳，暫解繁機下帝旁。
舉世不能容直道，清時聊欲款江鄉。
脩涂按轡三秋雨，別殿陪祠一炷香。
顧我辱知門下久，語離清淚灑滄浪。
黄灣書事時虜人犯淮
作者：曹勛
朝代：宋

海邊鼓角動星辰，我復驅貧近海濱。
强對溪山方袖手，不堪梅柳已驚春。
新元北客愁邊淚，故國西郊日暮塵。
誰與高寒伴幽獨，雪聲清夢入霜筠。
黄節夫問疾以偈答之
作者：曹勛
朝代：宋

四大和合成我身，四大損增成我病。
我病在枕誰爲起，我艾在身誰爲痛。
惟此疾痛切身時，畢竟二事誰復代。
公今累紙示格言，願示免疾痛一句。
黄雀
作者：曹勛
朝代：宋

羣聚羣飛畏行止，飲啄驚鳴顧無已。
多虞多事足機張，獨宿蓬蒿信爲美。
黄鶴
作者：曹勛
朝代：宋

子晉升真後，茅君謁帝初。
靈風翔羽葆，舒轡聳雲裾。
凌虛前虎節，方駕後龍輿。
平旦辭龜嶺，禺中過鳳虛。
故里頻遷改，山川遽有無。
當時武昌水，清淺轉城隅。
鼓吹曲
作者：曹勛
朝代：宋

按節臨瀚海，舒軍耀朔方。
幕中延揖客，馬首繫降王。
封君行負弩，天子賜干將。
後乘騰沙漠，前驅過渭陽。
簫鼓通平樂，旌旗屬建章。
明堂獻捷罷，甲矛自生光。
一剪梅·一翦梅
作者：曹勳
朝代：宋

不佔前村佔寶階。芳影橫斜積漸開。水邊竹外冷搖春，一帶衝寒，香滿襟懷。管領東風要有才。頻攜歌酒上春臺。直須日日玉花前，金殿仙人，同賞同來。
一寸金
作者：曹勳
朝代：宋

霜落鴛鴦，繡隱芙蓉小春節。應運看，月魄分輝，坤順同符，文母徽音芳烈。誕育乾坤主，均慈愛、練裙豈別。經沙塞、涉履煙塵，瑞色怡然更英發。上聖中興，嚴恭問寢，宮庭正和悅。看壽筵高啟，龍香低轉，聲入霓裳，檀槽新撥。翠袞同行樂，鈞韶奏、喜盈絳闕。傾心願、億載慈寧，醉賞閒風月。
二郎神
作者：曹勳
朝代：宋

半陰未雨。霽曉寒、輕煙薄暮。乍過了挑青，名園深院，把酒偏宜細步。滿檻梅花，繞堤溪柳，徑暖遷鶯相語。春澹澹，漸覺清明，相傍小桃才吐。凝佇。山村水館，難堪羈旅。甚覷著花開，頻驚屈指，謾寫奚奴麗句。幸有家山，青鸞應報，為我整齊歌舞。一任待，醉倚群紅，花沾酒汙。
保壽樂
作者：曹勳
朝代：宋

和氣暖回元日，四海充庭琛貢至。仗衛儼東朝，鬱鬱蔥蔥，響傳環佩。鳳歷無窮，慶慈闈上壽，皇情與天俱喜。念永錫難老，在昔難比。六宮嬪嬙羅綺。奉聖德、坤寧俱備。簫韶動鈞奏，花似錦，廣筵啟。同祝宴賞處，從教月明風細。億載享溫凊，長生久視。
八音諧
作者：曹勳
朝代：宋

芳景到橫塘，官柳陰低覆，新過疏雨。望處藕花密，映煙汀沙渚。波靜翠展琉璃，似佇立、飄飄川上女。弄曉色，正鮮妝照影，幽香潛度。水閣薰風對萬姝，共泛泛紅綠，鬧花深處。移棹採初開，嗅金纓留取。趁時凝賞池邊，預後約、淡雲低護。未飲且憑闌，更待滿、荷珠露。
千秋歲
作者：曹勳
朝代：宋

洞房秀韻，結綺臨春後。都壓盡，名花柳。錦堂籠翡翠，璨枕同清晝。誰似得，佳時占斷長歡偶。我昔聞名久。欲見成消瘦。尋不遇，空回首。征途難駐馬，坐想冰姿秀。憑寄語，南歸更趁酴醿酒。
夏雲峰
作者：曹勳
朝代：宋

五雲開，過夜來、初收幾陣梅雨。畫羅攜芳扇，正喜逢重午。角黍星團，巧縈臂、龍紋輕縷。細祝降福天中，列簫韶歌舞。薰風涼殿開處。稱綃裙霧縠，蓮步儔侶。翠鋪交枝艾，便手香微度。菖絲浮玉，向臺榭、留連歡聚。笑語。自有冰姿消煩暑。
夜合花
作者：曹勳
朝代：宋

星拱堯眉，日臨雲幄，曉天初靜炎曦。香凝翠扆，花籠禁殿風遲。彩山高與雲齊。奉明主、玉斝交揮。慶天申旦，九州四海，同詠昌時。今年麥有雙歧。別有琅玕並節，深秀聯枝。豐世瑞物，嘉祥效祉熙熙。坐中莫惜沈醉，仰三聖、玉德光輝。獻南山壽，嚴宸萬載，永奉垂衣。
失調名
作者：曹勳
朝代：宋

自嘆孤身早歲，黃河渡口蒙情。